**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

###  Στην Αθήνα, σήμερα, 30 Ιουνίου 2022 ημέρα Πέμπτη και ώρα 15.10΄μ.μ., στην Αίθουσα **Προέδρου Αθανασίου Κωνστ. Τσαλδάρη (223)** του Μεγάρου της Βουλής, συνήλθε σε συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης, υπό την προεδρία του Προέδρου αυτής, κ. Μάξιμου Χαρακόπουλου, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Εσωτερικών«Συμπληρωματικά μέτρα για την εφαρμογή του Κανονισμού (ΕΕ) 2019/788 του Ευρωπαϊκού Κοινοβουλίου και του Συμβουλίου σχετικά με την Ευρωπαϊκή Πρωτοβουλία Πολιτών και του Εκτελεστικού Κανονισμού (ΕΕ) 2019/1799 της Επιτροπής για τη θέσπιση τεχνικών προδιαγραφών για τα επιμέρους επιγραμμικά συστήματα συγκέντρωσης – Διατάξεις σχετικές με την εκλογική διαδικασία και τον έλεγχο εσόδων και δαπανών κομμάτων, συνασπισμών και υποψηφίων βουλευτών και αιρετών – Λοιπές διατάξεις Υπουργείου Εσωτερικών».

### Στη συνεδρίαση παρέστησαν ο Υπουργός Εσωτερικών, κ. Μαυρουδής (Μάκης) Βορίδης, καθώς και αρμόδιοι υπηρεσιακοί παράγοντες.

### Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αυγερινοπούλου Διονυσία-Θεοδώρα, Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Καππάτος Παναγής, Καραγκούνης Κωνσταντίνος, Καράογλου Θεόδωρος, Καρασμάνης Γεώργιος, Κελέτσης Σταύρος, Κόνσολας Εμμανουήλ (Μάνος), Κοτρωνιάς Γεώργιος, Κούβελας Δημήτριος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Λαμπρόπουλος Ιωάννης, Λιβανός Σπυρίδωνας-Παναγιώτης (Σπήλιος), Λοβέρδος Ιωάννης-Μιχαήλ, Μάνη-Παπαδημητρίου Άννα, Δούνια Παναγιώτα (Νόνη), Μπούγας Ιωάννης, Παππάς Ιωάννης, Πάτσης Ανδρέας, Τσαβδαρίδης Λάζαρος, Τσιγκρής Άγγελος, Υψηλάντης Βασίλειος-Νικόλαος, Χαρακόπουλος Μάξιμος, Χιονίδης Σάββας, Γκαρά Αναστασία (Νατάσα), Ζαχαριάδης Κωνσταντίνος, Καλαματιανός Διονύσιος-Χαράλαμπος, Κάτσης Μάριος, Λάππας Σπυρίδωνας, Μάλαμα Κυριακή, Ξανθόπουλος Θεόφιλος, Παπαηλιού Γεώργιος, Πολάκης Παύλος, Πούλου Παναγιού (Γιώτα), Ραγκούσης Ιωάννης, Σπίρτζης Χρήστος, Τόλκας Άγγελος, Χατζηγιαννάκης Μιλτιάδης, Ψυχογιός Γεώργιος, Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Λιακούλη Ευαγγελία, Εμμανουήλ Συντυχάκης, Κανέλλη Γαρυφαλλιά (Λιάνα), Αθανάσιος Παφίλης, Μυλωνάκης Αντώνιος, Χήτας Κωνσταντίνος, Απατζίδη Μαρία, Μπακαδήμα Φωτεινή, Αδαμοπούλου Αγγελική.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κυρίες και κύριοι συνάδελφοι, καλησπέρα.

Αρχίζει η συνεδρίαση της Διαρκούς ΕπιτροπήςΔημόσιας Διοίκησης, Δημόσιας Τάξης και Δικαιοσύνης, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Εσωτερικών«Συμπληρωματικά μέτρα για την εφαρμογή του Κανονισμού (ΕΕ) 2019/788 του Ευρωπαϊκού Κοινοβουλίου και του Συμβουλίου σχετικά με την Ευρωπαϊκή Πρωτοβουλία Πολιτών και του Εκτελεστικού Κανονισμού (ΕΕ) 2019/1799 της Επιτροπής για τη θέσπιση τεχνικών προδιαγραφών για τα επιμέρους επιγραμμικά συστήματα συγκέντρωσης – Διατάξεις σχετικές με την εκλογική διαδικασία και τον έλεγχο εσόδων και δαπανών κομμάτων, συνασπισμών και υποψηφίων βουλευτών και αιρετών και Λοιπές διατάξεις του Υπουργείου Εσωτερικών».

Κυρίες και κύριοι συνάδελφοι, να ενημερώσω ότι η εισήγηση για τις επόμενες συνεδριάσεις της Επιτροπής μας είναι για αύριο, Παρασκευή, 1η Ιουλίου, στις 11.00 π.μ., να έχουμε την ακρόαση των εξωκοινοβουλευτικών προσώπων. Ακολούθως, στις 14.00΄ μ.μ., να πραγματοποιηθεί η τρίτη συνεδρίαση, η επί των άρθρων και να ολοκληρώσουμε την επεξεργασία του σχεδίου νόμου με τη δεύτερη ανάγνωση, την Τρίτη, 5 Ιουλίου, στις 16.00΄μ.μ..

Θα παρακαλούσα να προτείνετε τους φορείς τους οποίους θεωρείτε σκόπιμο να ακροαστεί η Επιτροπή μας για να ακούσουμε τις παρατηρήσεις τους, επί του σχεδίου νόμου.

 Ο Εισηγητής της Πλειοψηφίας, ο συνάδελφος Βουλευτής της Νέας Δημοκρατίας στη Βοιωτία, κύριος Ανδρέας Κουτσούμπας.

**ΑΝΔΡΕΑΣ ΚΟΥΤΣΟΥΜΠΑΣ (Εισηγητής της Πλειοψηφίας):** Προτείνουμε την Κ.Ε.Δ.Ε. (Κεντρική Ένωση Δήμων Ελλάδας), την Ένωση Περιφερειών Ελλάδος (ΕΝ.Π.Ε.), τον Πρόεδρο του δικτύου ΦΟΣΔΑ Στερεάς Ελλάδας, τον κ. Γεώργιο Καπεντζώνη, δήμαρχο Δωρίδας, ο κ. Χρυσόπουλος, Πρόεδρος της Πανελλήνιας Ομοσπονδίας Θρακικών Σωματείων, και την Ένωση Πολιτιστικών Φορέων Έβρου.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Θα παρακαλούσακαι εγγράφως να κατατεθούν.

**ΑΝΔΡΕΑΣ ΚΟΥΤΣΟΥΜΠΑΣ (Εισηγητής της Πλειοψηφίας):** Εγγράφως και με την υπογραφή μου.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Ο Εισηγητής της Μειοψηφίας, ο συνάδελφος Βουλευτής του ΣΥΡΙΖΑ στην Ηλεία, ο κ. Διονύσης Καλαματιανός για να προσθέσει φορείς;

**ΔΙΟΝΥΣΙΟΣ-ΧΑΡΑΛΑΜΠΟΣ ΚΑΛΑΜΑΤΙΑΝΟΣ (Εισηγητής της Μειοψηφίας):** Κύριε Πρόεδρε, ό,τι άλλο έχουμε να προσθέσουμε θα σας το δώσουμε με λίστα.

 **ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Η Ειδική Αγορήτρια του Κινήματος Αλλαγής η συνάδελφος μου, κυρία Λιακούλη, είναι μέσω τηλεδιάσκεψης διότι, το ΠΑΣΟΚ-Κίνημα Αλλαγής είχε μια συνδιάσκεψη στην πατρίδα μου την Λάρισα για τα αγροτικά. Κυρία Λιακούλη, έχετε να προσθέσετε φορείς;

**ΕΥΑΓΓΕΛΙΑ ΛΙΑΚΟΥΛΗ (Ειδική Αγορήτρια του Κινήματος Αλλαγής):** Κύριε Πρόεδρε, καλησπέρα σας. Κυρίες και κύριοι συνάδελφοι, εμείς προτείνουμε την ΠΟΕ-ΟΤΑ (Πανελλήνια Ομοσπονδία Εργαζομένων Οργανισμών Τοπικής Αυτοδιοίκησης), την ΠΟΠ-ΟΤΑ(Πανελλήνια Ομοσπονδία Προσωπικού ΟΤΑ), την Ομοσπονδία Συλλόγων Υπαλλήλων Αιρετών Περιφερειών Ελλάδας (Ο.Σ.Υ.Α.Π.Ε.), την Κ.Ε.Δ.Ε., την ΕΝ.Π.Ε., το Δίκτυο Φορέων Διαχείρισης Στερεών Αποβλήτων δηλαδή, το Δίκτυο ΦΟΣΔΑ και την ΑΔΕΔΥ,(Ανώτατη Διοίκηση Ενώσεων Δημοσίων Υπαλλήλων), κύριε Πρόεδρε.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Ο Ειδικός Αγορητής του Κομμουνιστικού Κόμματος Ελλάδας, ο συνάδελφος, κ. Μανώλης Συντυχάκης;

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κ.Κ.Ε.):** Είμαστε καλυμμένοι, κύριε Πρόεδρε. Ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Μυλωνάκης.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης):** Είμαστε καλυμμένοι, κύριε Πρόεδρε. Ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει η κυρία Απατζίδη.

**ΜΑΡΙΑ ΑΠΑΤΖΙΔΗ (Ειδική Αγορήτρια του ΜέΡΑ25):** Κύριε Πρόεδρε, θα καταθέσουμε τις προτάσεις μας στο προεδρείο. Ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο κύριος Υπουργός.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Εσωτερικών):** Ευχαριστώ, κύριε Πρόεδρε. Θα ήθελα να ενημερώσω τους συναδέλφους ότι πρόκειται να κατατεθούν τροπολογίες μέχρι τη συζήτηση στην Ολομέλεια και θα περιέχουν τις διοικητικές αλλαγές που έχω ήδη προαναγγείλει για τις Αποκεντρωμένες Διοικήσεις και τις προαναγγελθείσες αλλαγές σε ότι αφορά τις Υπηρεσίες Δόμησης.

Θα υπάρχουν και ορισμένες ακόμη διατάξεις, αλλά θα έλεγα ότι πολιτικά το πιο ενδιαφέρον μέρος αυτών των τροπολογιών είναι αυτές οι δύο παρεμβάσεις. Ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει η κυρία Λιακούλη.

**ΕΥΑΓΓΕΛΙΑ ΛΙΑΚΟΥΛΗ (Ειδική Αγορήτρια του Κινήματος Αλλαγής):** Κύριε Πρόεδρε, θα ήθελα να κάνω μια ερώτηση προς τον κ. Υπουργό. Είπε ότι θα καταθέσει τροπολογίες και ανάμεσα σε αυτές αναφέρθηκε στις εξαγγελθείσες ήδη διαφοροποιήσεις που θα γίνουν στις Αποκεντρωμένες Διοικήσεις. Υπήρξε στις τροπολογίες αυτές που φέρνει και αυτές τις αλλαγές η οποιαδήποτε διαβούλευση με τους ενδιαφερόμενους φορείς; Ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Ο κ. Υπουργός θα απαντήσει στο ερώτημά σας στην συνέχεια της συζήτησης.

Τον λόγο έχει ο κ. Κουτσούμπας.

**ΑΝΔΡΕΑΣ ΚΟΥΤΣΟΥΜΠΑΣ (Εισηγητής της Πλειοψηφίας):** Ευχαριστώ, κύριε Πρόεδρε. Κυρίες και κύριοι συνάδελφοι, εισάγεται για συζήτηση το νομοσχέδιο του Υπουργείου Εσωτερικών με τον τίτλο «Συμπληρωματικά μέτρα για την εφαρμογή του Κανονισμού (ΕΕ) 2019/788 του Ευρωπαϊκού Κοινοβουλίου και του Συμβουλίου σχετικά με την Ευρωπαϊκή Πρωτοβουλία Πολιτών και του Εκτελεστικού Κανονισμού (ΕΕ) 2019/1799 της Επιτροπής για τη θέσπιση τεχνικών προδιαγραφών για τα επιμέρους επιγραμμικά συστήματα συγκέντρωσης - Διατάξεις σχετικές με την εκλογική διαδικασία και τον έλεγχο εσόδων και δαπανών κομμάτων, συνασπισμών και υποψηφίων βουλευτών και αιρετών - Λοιπές διατάξεις Υπουργείου Εσωτερικών».

 Το πρώτο το οποίο θα ήθελα να επισημάνω είναι πως το παρόν νομοσχέδιο τέθηκε από το αρμόδιο Υπουργείο σε διαβούλευση για το διάστημα 7/6 έως 21/6. Ένα διάστημα θεωρώ αρκετά ικανό. Έγιναν αρκετές παρατηρήσεις, τις οποίες θεωρώ ότι είτε τις έχει λάβει υπόψη ο κ. Υπουργός είτε έχουν συμπεριληφθεί ή θα έχουμε την ευκαιρία κατά τη διάρκεια της συζήτησης των Επιτροπών, να κάνουμε τις αναγκαίες προσθήκες, παρεμβάσεις όπου κατά την κρίση του Νομοθετικού Σώματος, επιβάλλεται να γίνουν.

Το δεύτερο νομίζω, ο κύριος Υπουργός με το παρόν νομοσχέδιο υλοποιεί μια σειρά δεσμεύσεων του Υπουργείου του που ο ίδιος έχει εξαγγείλει, αλλά και η Κυβέρνηση.

Μπαίνω τώρα, ως προς την ουσία του περιεχόμενου του παρόντος υπό συζήτηση νομοσχεδίου. Στο πρώτο μέρος, στα άρθρα 1 και 2, αναφέρεται ο σκοπός και το αντικείμενο του νομοσχεδίου και ειδικότερα αναφέρονται στην απλοποίηση και ενίσχυση της διαδικασίας άσκησης του δικαιώματος ανάληψης Ευρωπαϊκής Πρωτοβουλίας Πολιτών που θεσπίστηκε με τον Κανονισμό που αναφέρθηκε 2019/788 του Ευρωπαϊκού Κοινοβουλίου και του Συμβουλίου 219, σχετικά με την Ευρωπαϊκή Πρωτοβουλία Πολιτών. Αναφέρονται στην επικαιροποίηση της εκλογικής νομοθεσίας προς τον σκοπό εναρμόνισης διευκόλυνσης της άσκησης του εκλογικού δικαιώματος των εκλογέων που βρίσκονται εκτός της ελληνικής επικράτειας. Γίνονται κάποια διαδικαστικά θέματα τα οποία προέκυψαν από τους παλαιότερους νόμους ότι δημιουργούν λειτουργικά προβλήματα διαδικασίας.

Τρίτον, στην ενίσχυση της διαφάνειας του ελέγχου των οικονομικών των κομμάτων των υποψηφίων και των αιρετών, ο οποίος διενεργείται από την αρμόδια Επιτροπή που συγκροτείται από την Βουλή. Είναι προτάσεις και παρατηρήσεις που έκανε η αρμόδια Επιτροπή μέχρι σήμερα τετελεσμένα για να μπορεί να γίνει μια ορθολογική διαχείριση αυτών των θεμάτων.

Τέλος, στην τροποποίηση του νόμου 4555/2018, που αφορά τους ΦΟΔΣΑ σε όλη την περιφέρεια και ειδικότερα σε κάποιες περιφέρειες, όπως αναφέρεται στο νομοσχέδιο.

Στο δεύτερο μέρος με τον τίτλο «Συμπληρωματικά μέτρα εφαρμογής του Κανονισμού» τα άρθρα 3 έως 9 αναφέρονται στα περί εφαρμογής του Ευρωπαϊκού Κανονισμού, σχετικά με την Ευρωπαϊκή Πρωτοβουλία Πολιτών. Αναγκαίο είναι τα κράτη μέλη να προβλέπουν μέτρα για την εφαρμογή του Κανονισμού. Τα άρθρα αναφέρονται στο δικαίωμα υπογραφής της δήλωσης, υποστήριξης της Ευρωπαϊκής Πρωτοβουλίας, καθορίζουν την αρμόδια Αρχή και την προστασία των προσωπικών δεδομένων και τέτοιες πρωτοβουλίες και αναλύουν παραβάσεις των διοργανωτών και τις κυρώσεις. Εκείνο το οποίο πρέπει να επισημάνουμε σε αυτή τη φάση είναι ότι εδώ για πρώτη φορά μια δημόσια Αρχή εποπτεύει την εφαρμογή αυτών των μέτρων και θεσπίζεται ένα κανονιστικό πλαίσιο λειτουργίας και εποπτείας από αυτή την Αρχή.

Στο τρίτο μέρος είναι διατάξεις σχετικές με την Εκλογική Διαδικασία. Τα άρθρα 10 έως 12 αναφέρονται στη διευκόλυνση της άσκησης του εκλογικού δικαιώματος των εκλογέων εκτός ελληνικής επικράτειας και ειδικότερα στον τρόπο προπαρασκευαστικών ενεργειών της εκλογικής διαδικασίας. Προέκυψαν κάποια προβλήματα από τον υπάρχοντα νόμο, σχετικά με την ευθύνη των ψηφοδελτίων και τη μεταφορά αυτών στο εξωτερικό και σε σχέση με τους δικαστικούς αντιπροσώπους σε περίπτωση κωλύματος. Στο Κεφάλαιο Β΄ αναφέρει ότι για τις (...) ρυθμίσεις για την εκλογή βουλευτών. Είναι τροποποίηση του Προεδρικού Διατάγματος 26/2012. Γίνονται κάποιες αλλαγές ως προς τον τρόπο ανακήρυξης μας και την αρμοδιότητα του Αρείου Πάγου πλέον, αρμόδιο το Α1 τμήμα για την ανακήρυξη των υποψηφιοτήτων. Επισημαίνω μέσα από αυτά τα άρθρα ότι για συμμετοχή στη Διακομματική Επιτροπή των εκλογών και των εκπροσώπων κομμάτων που δεν εκπροσωπούνται στη Βουλή, αρκεί να έχουν κάλυψη 70% υποψηφίους στην Επικράτεια και στο άρθρο 17 για την εγγραφή στους εκλογικούς καταλόγους των ετεροδημοτών. Νομίζω σωστά κατάλαβα, κύριε Υπουργέ ότι θα συμμετέχουν και κόμματα που δεν εκπροσωπούνται στη σημερινή Βουλή.

Στο τέταρτο μέρος είναι οι ρυθμίσεις για τον έλεγχο των εσόδων των δαπανών των κομμάτων, συνασπισμών, υποψηφίων βουλευτών και αιρετών. Δηλαδή, είναι πάλι τροποποιήσεις του Προεδρικού Διατάγματος 15/2022 που κρίθηκαν αναγκαίες μετά από μία εφαρμογή του υπάρχοντος Προεδρικού Διατάγματος και της δυσλειτουργίες που αυτές επισημάνθηκαν. Πάντα λέω μέσα σε αυτό το Σώμα ή στην Ολομέλεια ότι στην Κοινοβουλευτική Δημοκρατία έχουμε το καλό να μπορούμε να διορθώνουμε τις ατέλειες ενός νόμου. Διότι, ένας νόμος για να δούμε αν είναι πράγματι τέλειος ή αν μπορεί να τύχει εφαρμογής, στην εφαρμογή του θα κριθεί κατά πόσο μπορεί να αποδώσει και να είναι προς όφελος της κοινωνίας και της Πολιτείας.

Τα άρθρα 20 έως 40, λοιπόν, γίνονται ρυθμίσεις στον έλεγχο εσόδων και δαπανών των κομμάτων και των υποψηφίων. Μιλάνε τα άρθρα αυτά για τους δικαιούχους της κρατικής χρηματοδότησης και το ύψος αυτών, πώς γίνεται η διακίνηση και πως πρέπει να γίνει των εσόδων και των δαπανών των πολιτικών κομμάτων και των συνασπισμών, πώς πρέπει να είναι η διακίνηση των εσόδων και δαπανών των υποψηφίων και αιρετών αντιπροσώπων της Βουλής και του Ευρωπαϊκού Κοινοβουλίου, επέρχονται κάποιες τροποποιήσεις και περιορισμοί στην ιδιωτική χρηματοδότηση των πολιτικών κομμάτων και των συνασπισμών κομμάτων και βεβαίως μιλάμε για τις αρμοδιότητες που πρέπει να έχει η Επιτροπή Ελέγχου και τις διοικητικές κυρώσεις και όπως είχε αναφερθεί σε μία συζήτηση ο κύριος Υπουργός ότι σχετικά με τα πρόστιμα τα οποία επιβάλλονται γίνεται ένας ορθολογισμός ως προς το ύψος και τον τρόπο επιβολής αυτών των προστίμων.

Αναφέρονται τα άρθρα αυτά επίσης, σε κυρώσεις σε βάρος πολιτικών κομμάτων σε περίπτωση παραβιάσεως αυτών και το ύψος των χρηματικών κυρώσεων τόσο στα κόμματα όσο και σε τρίτους που παραβιάζουν αυτές τις διατάξεις.

Στο πέμπτο μέρος με τίτλο «οργανωτικές ρυθμίσεις και αρμοδιότητες τοπικής αυτοδιοίκησης στη διαχείριση αποβλήτων» -είναι τα άρθρα 32 έως 41- γενικότερα γίνεται μια προσπάθεια να γίνεται μια συνολική, αν θέλετε λειτουργική διαχείριση του περιφερειακού σχεδιασμού, της διαχείρισης των αποβλήτων. Αναφέρονται τα άρθρα αυτά στη διαχείριση αποβλήτων σε όλη την επικράτεια και ειδικότερα στο Βόρειο Αιγαίο, στο Νότιο Αιγαίο και στην Περιφέρεια Κρήτης με ειδικότερες διατάξεις.

Στο μέρος ΣΤ΄ που είναι οι λοιπές διατάξεις του Υπουργείου Εσωτερικών και στο κεφάλαιο Α΄ που έχει ρυθμίσεις των οργανισμών τοπικής αυτοδιοίκησης και αποκεντρωμένης διοίκησης, θα ήθελα να σταθώ αρχικά σε κάτι που επιβεβαιώνει ότι το κράτος συνεχίζει να εκσυγχρονίζεται ότι γίνεται η συμπλήρωση του ΑΦΜ και ΑΜΚΑ στις ληξιαρχικές πράξεις γέννησης, όπως και η συμπλήρωση ΑΦΜ στα στοιχεία δημοτολογίου, κάτι το οποίο ήταν αναγκαίο σε μια κοινωνία που συνεχώς εξελίσσεται. Έχουμε ένα σημαντικό θέμα, νομίζω εθνικό θέμα, την καθιέρωση της Ημέρας Θρακικού Ελληνισμού. Υπάρχουν διατάξεις που αναφέρονται στις εξαιρέσεις επιχορήγησης ανωνύμων εταιρειών ΟΤΑ και στη διάθεση των εσόδων του τέλους ακίνητης περιουσίας αυτών.

Βεβαίως, το κυριότερο το οποίο θα μας απασχολήσει και πρέπει να το πούμε ευθύς εξαρχής είναι στην απόφαση του Δημοτικού Συμβουλίου επί θεμάτων εκτός ημερήσιας διάταξης. Έχει παρατηρηθεί, κυρίες και κύριοι συνάδελφοι, ότι αποτελεί κατάχρηση πολλές φορές εκ μέρους συμβούλων ή αντιπολίτευσης, παρατάξεων δημοτικών, η προσπάθεια να μπαίνουν θέματα εκτός ημερησίας διατάξεως, να αποτελεί τροχοπέδη ως προς τη διαχείριση των άλλων θεμάτων που επείγουν για την τοπική αυτοδιοίκηση.

Υπάρχει η πρόταση εδώ, του κ. Υπουργού. Νομίζω ότι μέσα από συζήτηση, χωρίς να υπάρχει καμία προσπάθεια, έτσι να κλείσουμε είναι να φιμώσουμε αντιπολίτευση ή άλλες παραδημοτικές παρατάξεις. Νομίζω ότι πρέπει, εφόσον έχουμε αντιληφθεί ως προς τον τρόπο λειτουργίας ότι δημιουργούνται λειτουργικά προβλήματα στην επίλυση άμεσων προβλημάτων, να μπει αυτός ο περιορισμός ή να τεθεί, αν θέλετε, κατά έναν τρόπο που ούτε να περιορίζεται το δικαίωμα της αντιπολίτευσης, αλλά να μπορεί να προχωράει η τοπική αυτοδιοίκηση και να επιλύει τα τρέχοντα ζητήματα, χωρίς να αποτελούν τροχοπέδη τα εκτός ημερησίας διάταξης θέματα.

Κυρίες και κύριοι συνάδελφοι, με αυτές τις γενικές παρατηρήσεις, που αποτελούν είτε επίλυση χρόνιων προβλημάτων, δυσλειτουργίες που παρατηρήθηκαν είτε εφαρμογή κάποιων νέων διατάξεων, νομίζω ότι επιχειρείται μια συνολική προσπάθεια να επιλυθούν τα ζητήματα τα οποία προσπαθεί να επιλύσει το παρόν νομοσχέδιο και νομίζω ότι μέσα από τη σχετική συζήτηση στις αρμόδιες επιτροπές αυτές τις 3 ημέρες μέχρι την Ολομέλεια θα έχουμε την ευκαιρία να διορθώσουμε να κάνουμε εκείνες τις νομοθετικές βελτιώσεις που πρέπει να γίνουν για την καλύτερη λειτουργία της Πολιτείας και της κοινωνίας. Εισηγούμαι, εννοείται, την ψήφιση του νομοσχεδίου. Ευχαριστώ πολύ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Ευχαριστώ πολύ τον κύριο Κουτσούμπα και για την ουσιαστική τοποθέτησή του, κυρίως για το γεγονός ότι δεν παρασύρθηκε σε γενικότερα πολιτικά σχόλια και παρέμεινε εντός του πλαισίου του χρονικού που έχουμε συμφωνήσει.

Θα δώσω τον λόγο στον συνάδελφο της Αξιωματικής Αντιπολίτευσης, τον κύριο Καλαματιανό. Κύριε Καλαματιανέ έχετε τον λόγο για τα επόμενα 12΄ λεπτά.

**ΔΙΟΝΥΣΙΟΣ – ΧΑΡΑΛΑΜΠΟΣ ΚΑΛΑΜΑΤΙΑΝΟΣ (Εισηγητής της Μειοψηφίας):** Ευχαριστώ κύριε Πρόεδρε. Εγώ σας λέω ότι θα τηρήσω το χρόνο, αλλά δεν μπορώ να τηρήσω το να μην αναφερθώ σε θέματα ευρύτερου ενδιαφέροντος.

Επιτρέψτε μου, λοιπόν μια και είστε εδώ κύριε Υπουργέ θα θέλαμε την άποψή σας σχετικά με το γεγονός ,ότι πλέον η Τουρκία για δέκα χρόνια θα μπορεί να χρησιμοποιεί τον όρο Τουρκικό Αιγαίο και να κάνει καμπάνιες τουριστικές κ.τ.λ.. Είπατε κάτι χθες, σε μία εκπομπή βέβαια έριξε την ευθύνη κυρίως στους υπηρεσιακούς, αλλά θέλουμε να ρωτήσουμε η ευθύνη είναι μόνο των υπαλλήλων; Δεν υπάρχει Πολιτική ηγεσία, Γενικός Γραμματέας, Υπουργός που έχει την ευθύνη όλων αυτών των πραγμάτων; Αυτό το εμπορικό σήμα είναι ήδη και θα είναι ακόμα πιο έντονο στις διαφημιστικές καμπάνιες της γείτονος χώρας.

Όλη η Ευρώπη, όλος ο κόσμος θα βλέπει το σήμα Τουρκικό Αιγαίο, Turk Aegean.Η Ελλάδα, λοιπόν σε όλο αυτό δεν έφερε καμία αντίρρηση είστε νομικός ξέρετε ,ότι υπήρχαν νομικές διαδικασίες που μπορούσαν να έχουν ακολουθηθεί αντιρρήσεις, ενστάσεις, ανακοπές και λοιπά δυστυχώς, τίποτα. Σερνότανε το θέμα αυτό για μήνες, υπήρχαν και ρεπορτάζ γι’ αυτό το θέμα δηλαδή, ακόμα και αν κάποιος υπηρεσιακός δεν είδε κάτι, θα μπορούσε κάποιος να ενημερωθεί από τα μέσα κοινωνικής δικτύωσης για το τι συμβαίνει, αλλά δυστυχώς, δεν έκανε κανείς τίποτα. Είναι μια τεράστια αυτή αποτυχία για τη χώρα μας και η αδράνεια και η ολιγωρία σας προφανώς ζημιώνει τα Εθνικά μας συμφέροντα και βλάπτει τη χώρα μας.

Πάμε τώρα στο νομοσχέδιο. Είναι ξεκάθαρο πια ότι οι εκλογές έρχονται. Τη συζήτηση αυτή δεν την ξεκινήσαμε εμείς ως Αντιπολίτευση, ενώ Πρωθυπουργός μέχρι πρόσφατα έλεγε ότι θα τελειώσει θα φτάσουμε στο τέλος τετραετίας. Ο ίδιος άνοιξε τη συζήτηση, κυβερνητικά στελέχη ομοίως. Εσείς, τώρα, φέρνετε αυτό το νομοσχέδιο είναι προεκλογικό νομοσχέδιο πώς να το κάνουμε εδώ. Πριν τρεις μήνες είχατε ένα Προεδρικό Διάταγμα τώρα, φέρνετε διατάξεις που τα αλλάζετε, μετά από τρεις μήνες. Πώς έτσι λοιπόν;

Ο Πρωθυπουργός, λοιπόν, άνοιξε αυτό το θέμα και το ερώτημα είναι τι άλλαξε; Πώς υπήρξε αυτή η μεταστροφή; Προφανώς ο κύριος Μητσοτάκης και τα Κυβερνητικά στελέχη βλέπουν ότι έρχονται πολύ δύσκολες ημέρες. Το μέλλον του λαού μας είναι δυσοίωνο και σύρεται στη διαδικασία των πρόωρων εκλογών, προκειμένου να δει τι θα γίνει και τι θα αποφασίσει ο Ελληνικός λαός. Ο Ελληνικός λαός βεβαίως, που εδώ και τρία χρόνια έχει έρθει αντιμέτωπος με τις κυβερνητικές επιλογές που έχουν δημιουργήσει τεράστια αδιέξοδα. Εργαζόμενοι, συνταξιούχοι, ελεύθεροι επαγγελματίες, αγρότες, κτηνοτρόφοι, η νέα γενιά, η νέα γενιά που ασφυκτιεί και βλέπει ότι δεν υπάρχει μέλλον, όλοι αυτοί θα κριθούν στις εκλογές που έρχονται πολύ σύντομα, πιστεύουμε και πιστεύεται ότι θα εκφραστούν και θα καταδικάσουν την Κυβερνητική πολιτική.

Οι διατάξεις που αφορούν την εκλογική διαδικασία, τον έλεγχο των εσόδων και των εξόδων των κομμάτων καθώς και την ψήφο των αποδήμων αποτελούν ουσιαστικά, ένα μίνι, έναν κεκαλυμμένο εκλογικό νόμο, τροποποιείται όπως είπαμε το Προεδρικό διάταγμα 15 του 2022 που το φέρατε μόνη της πριν τρεις μήνες.

Σας καταλαβαίνουμε, όμως, έχετε την αγωνία να παραμείνετε στην εξουσία. Φέρνεται τέτοια νομοθετήματα. Το ερώτημα είναι οι δημοσκοπήσεις δείχνουν 10 μονάδες διαφορά. Γιατί ανησυχείτε; Δεν τις πιστεύετε; Συμβαίνει κάτι άλλο; Να το δούμε και πολύ πιθανό η διαφορά να μεγαλώσει όσο ανεβαίνει ο λογαριασμός του ρεύματος, των καυσίμων, κ.τ.λ., κ.τ.λ.. Θα το δούμε αυτό.

Με το νομοσχέδιο θεσμοθετείται τη μείωση των ποινών για Κόμματα και Πολιτικούς που παραβιάζουν τον νόμο και τη χρηματοδότησή τους. Μάλιστα. Λέτε ότι κάνετε εξορθολογισμό. Ωραία. ΄Ολα αυτά, όμως, έρχονται σε συνέχεια της απόρριψης από την κυβερνητική πλειοψηφία της τροπολογίας που κατέθεσε ο ΣΥΡΙΖΑ για να δημοσιοποιούν στο πόθεν έσχες οι πολιτικοί και τα κόμματα τις δανειακές συμβάσεις και τις ρυθμίσεις δανείων που έχουν.

Όταν η Νέα Δημοκρατία και το ΠΑΣΟΚ χρωστούν εκατοντάδες εκατομμυρίων και όταν ο Πρωθυπουργός και κυβερνητικά στελέχη, υπουργοί, χρωστούν εκατομμύρια στις τράπεζες, έχουν εκατομμύρια δάνεια θα πρέπει να μπορούν να ελέγχουν – πιστεύω - οι πολίτες με ποιους όρους έχουν συναφθεί τα δάνεια αυτά, τι επιτόκιο έχουν, ποιες ρυθμίσεις έχουν γίνει. Θα πρέπει οι πολίτες να μπορούν να διαπιστώσουν αν αυτά που ισχύουν για τα κόμματα και τους πολιτικούς, ρυθμίσεις, επιτόκια, χρόνοι αποπληρωμής και λοιπά μπορούν να ισχύουν και για οποιονδήποτε πολίτη. Τα ίδια δεν πρέπει να ισχύουν; Ισονομία, δικαιώματα έχουν όλοι και να μπορούν να ελέγχουν.

Διότι, εάν έχουν προνομιακή μεταχείριση κάποια κόμματα και κάποιοι πολιτικοί, τότε προφανώς, θα δοθεί το δικαίωμα στους πολίτες να πουν ότι υπάρχει ένα αλισβερίσι, μια εξάρτηση μεταξύ κομμάτων και πολιτικών προσώπων με τις τράπεζες. Πιστεύω πως και εσείς, ως πολιτικός και ως νομικός, θα συμφωνήσετε μαζί μου ότι η γυναίκα του καίσαρα και πρέπει να είναι και πρέπει να φαίνεται τίμια. Θα συμφωνήσετε μαζί μου ότι το ίδιο το κυβερνόν κόμμα, η Νέα Δημοκρατία, που έχει δανεισμό πάνω από 390 εκατομμύρια από τράπεζες για να κάνει προεκλογικούς αγώνες και να κερδίσει εκλογές θα πρέπει να δημοσιοποιεί όλα όσα αφορούν αυτό τον δανεισμό, για να μην υπάρχει η παραμικρή αμφιβολία εξάρτησης και τελικά ζήτημα δημοκρατίας. Όλοι πρέπει να γνωρίζουν, λοιπόν, πως πήρε αυτά τα δάνεια, με ποιους όρους, με ποιες ρυθμίσεις, ποιο επιτόκιο, πόσες δεκαετίες ή πόσες εκατονταετίες αποπληρωμής έχει.

Το ίδιο ισχύει και για τα πολιτικά πρόσωπα. Μάλιστα, πιστεύω να θυμάστε ότι έχει ψηφιστεί και μια διάταξη από την κυβερνητική πλειοψηφία σχετικά με τον αποκλεισμό των εισαγγελέων να κάνουν αυτεπάγγελτη δίωξη στα τραπεζικά στελέχη που υπάρχουν υπόνοιες ότι έχουν κάνει απιστία έναντι της τράπεζας. Με την διάταξη που έχει ψηφιστεί, αυτή τη διαδικασία μπορεί να την κάνει μόνο η τράπεζα η ίδια δηλαδή, τα ίδια τα τραπεζικά στελέχη και να προσφύγουν κατά του εαυτού τους ουσιαστικά, αν θέλουν. Την θυμάστε αυτήν την διάταξη, έχει ψηφιστεί πριν δύο χρόνια, περίπου.

Προφανώς, πολλοί βουλευτές πολλών κομμάτων έχουν δάνεια. Προφανώς, ο δανεισμός δεν είναι ούτε μεμπτός ούτε παράνομος, όμως, όταν οι πολίτες χάνουν ακόμα και την πρώτη κατοικία τους με τον πτωχευτικό νόμο που έχετε ψηφίσει και τίθεται σε εφαρμογή και ξεσπιτώνονται ολόκληρες οικογένειες πια, θα πρέπει να υπάρχει διαφάνεια στον δανεισμό των Κομμάτων και των πολιτικών.

Επίσης, επανέρχομαι στο νομοσχέδιο εδώ, φέρνετε μια διάταξη για τους απόδημους. Κύριε Υπουργέ, εδώ χρειάζεται πλειοψηφία δύο τρίτων. Πώς φέρνετε τώρα, εδώ, σε αυτό το νομοσχέδιο μια τέτοια διάταξη για τους απόδημους πιστεύουμε ότι πρέπει να έρθει με ειδική διαδικασία, σε ειδικό νομοσχέδιο.

Κλείνω, κύριε Πρόεδρε, αναφέροντας τις διατάξεις για τους ΟΤΑ και την κατάσταση που έχει δημιουργηθεί σήμερα στους ΟΤΑ. Το Συμβούλιο Επικρατείας έχει κρίνει ως αντισυνταγματική τη διάταξη με την οποία μεταφέρθηκαν αρμοδιότητες του δημοτικού συμβουλίου στην οικονομική επιτροπή. Με αυτό το νομοσχέδιο συνεχίζετε βεβαίως, τον αντιδημοκρατικό κατήφορο και συνεχίζετε να αφαιρείτε δικαιώματα από τις Παρατάξεις της Μειοψηφίας στους Οργανισμούς Τοπικής Αυτοδιοίκησης, στους δήμους. Το γνωρίζουμε ότι δεν σας αρέσει οποιαδήποτε αντιπολιτευτική φωνή, τώρα όμως φτάσατε στο σημείο να εισάγετε, με το άρθρο 44, την κατάργηση της διαχρονικά κατοχυρωμένης διαδικασίας, οι μειοψηφικές Παρατάξεις να φέρνουν προ ημερησίας για συζήτηση στο δημοτικό συμβούλιο θέματα επικαιρότητας. Ξέρω, έχετε κάνει μια τοποθέτηση δημόσια, θα σας ακούσουμε με λεπτομέρεια, αλλά τώρα αυτή η διάταξη προφανώς, ξεπερνάει κάθε όριο. Ήδη, έχετε υποκαταστήσει το δημοτικό συμβούλιο με την οικονομική επιτροπή- κρίθηκε αντισυνταγματικό αυτό στο Συμβούλιο Επικρατείας- ήδη έχετε καταργήσει τη δυνατότητα του δημοτικού συμβουλίου να συζητάει οποιοδήποτε θέμα της οικονομικής επιτροπής θεωρεί σημαντικό, ήδη έχετε ψηφίσει τον νέο νόμο για τους ΟΤΑ, όπου με το 43% των ψήφων η Παράταξη που πλειοψηφεί θα παίρνει το 60% στις έδρες του δημοτικού συμβουλίου και τώρα φιμώνετε ακόμα περισσότερο τις μειοψηφίες και τους απαγορεύετε να θέτουν προ ημερησίας διατάξεως θέματα.

Πρόκειται προφανώς, για μια κατάφωρα αντιδημοκρατική διάταξη και το ερώτημα που κάνουν πολλοί είναι μήπως θέλετε να καταργήσετε τα δημοτικά συμβούλια, να μην συζητείται τίποτα έχει καμία αρμοδιότητα ή περιμένετε να έρθουν οι νέες διατάξεις να εφαρμοστεί ο νέος εκλογικός νόμος και τότε, όλα καλά θα είναι στο δημοτικό συμβούλιο με 43% που θα έχει η πλειοψηφούσα παράταξη, 60% στις έδρες, όλα εντάξει, όλα τακτοποιημένα. Θα μου πείτε τώρα, «τώρα σας ενοχλεί;» είμαι σίγουρος για αυτό. Εκεί το πάτε, λοιπόν, εντάξει. Ακόμα και στην ΚΕΔΕ, όμως, κύριε Υπουργέ, δεν της αρέσει αυτό. Στους δημάρχους στην ΚΕΔΕ έχετε ένα τεράστιο ποσοστό σαν Νέα Δημοκρατία κι όμως αντιδρούν. Θέλουν να λειτουργούν δημοκρατικά τα δημοτικά συμβούλια, η ίδια η ΚΕΔΕ που έχετε την πλειοψηφία αντιδρά και λέει ότι αυτό είναι μια απαράδεκτη διάταξη και θα πρέπει να το ξανασκεφτείτε, κύριε Υπουργέ, να την αποσύρετε διότι, προκύπτει και από τους δικούς σας ανθρώπους ότι δεν πάνε καλά τα πράγματα, δεν είναι σωστό αυτό.

Κλείνω, κύριε Πρόεδρε, εδώ, για να τηρήσω την δέσμευσή μου. Ως προς τις λοιπές διατάξεις που αφορούν την τοπική αυτοδιοίκηση είναι ένα προβληματικό νομοσχέδιο, όπως συμβαίνει και με άλλους νόμους που έχετε φέρει, διάφορες διατάξεις από εδώ από εκεί- συρραφές- πράγματα τα οποία δεν είναι σωστά, δεν επιλύονται προβλήματα, δημιουργούνται περισσότερα προβλήματα, περισσότερες δυσλειτουργίες, κατά την άποψή μας, με τις διατάξεις. Άρα, λοιπόν, είναι μια αποσπασματική νομοθέτηση χωρίς συνοχή και νομοθετείτε προφανώς, χωρίς κανένα όραμα, χωρίς καμία βούληση να πάει η χώρα στο μέλλον, να προχωρήσει παρακάτω προς θετική κατεύθυνση. Λεπτομέρειες αύριο στην κατ’ άρθρο συζήτηση.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής)**: Τον λόγο έχει ο κ. Βορίδης.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Εσωτερικών)**: Κύριε Πρόεδρε, μου επιτρέπετε μία μικρή παρέμβαση μόνο για ένα σημείο να διευκρινιστεί πραγματικό. Δεν πρόκειται να κάνω κριτική. Απλώς, νομίζω σας διαφεύγει -το διορθώνω εδώ- πως σε σχέση με τα ζητήματα συνταγματικότητας τα οποία επικαλεστήκατε του Συμβουλίου της Επικρατείας για την μεταφορά αρμοδιοτήτων και για τον τρόπο συγκρότησης της οικονομικής επιτροπής, δεν έχει υπάρξει απόφαση του Συμβουλίου της Επικρατείας, ούτε το τμήμα απεφάνθη. Η απόφαση του τμήματος, αν δείτε το διατακτικό του είναι «δεν λαμβάνει απόφαση και παραπέμπει, λόγω σπουδαιότητας, στην Ολομέλεια του Συμβουλίου της Επικρατείας». Άρα δεν έχουμε κρίση, αν θέλετε να μπούμε στη λεπτομέρεια της απόφασης. Είπε ο συνάδελφος ότι υπάρχει απόφαση του Συμβουλίου της Επικρατείας που κρίνει αντισυνταγματική. Διορθώνω μόνον ως προς το πραγματικό για να μη δημιουργείται κάποια εντύπωση. Δεν υπάρχει τέτοια απόφαση του Συμβουλίου της Επικρατείας. Υπάρχει μία, ούτε καν απόφαση. Η απόφαση του τμήματος είναι «παραπέμπω στην Ολομέλεια». Στο δε σκεπτικό έχει τρεις αποκλίνουσες απόψεις. Απλώς αυτά μόνον, ως μία διόρθωση επί του πραγματικού.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ (Εισηγητής της Μειοψηφίας)**: Κύριε Πρόεδρε, συμφωνώ με τον κ. Υπουργό. Απόφαση δεν υπάρχει. Υπάρχει, όμως, σκεπτικό που η πλειοψηφία του τμήματος του Συμβουλίου Επικρατείας λέει κάποια πράγματα. Η πλειοψηφία, όμως, λέει συγκεκριμένα πράγματα και τονίζει ότι είναι αντισυνταγματική η διάταξη αυτή. Σας λέω ότι ήδη υπάρχει μια απόφαση. Απεφάνθη το τμήμα του Συμβουλίου Επικρατείας με το σκεπτικό το συγκεκριμένο.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής)**: Τον λόγο έχει η κυρία Λιακούλη.

**ΕΥΑΓΓΕΛΙΑ ΛΙΑΚΟΥΛΗ (Ειδική Αγορήτρια του ΚΙΝΗΜΑΤΟΣ ΑΛΛΑΓΗΣ)**: Ο κύριος Βορίδης είναι γεμάτος εκπλήξεις. Δεν πλήττουμε ποτέ μαζί σας, κύριε Υπουργέ. Βέβαια, οφείλω να πω ότι νομοθετικά τουλάχιστον οι εκπλήξεις σας δεν είναι ευχάριστες. Σήμερα, πριν προλάβουμε καν να σας τα πούμε όλα αυτά που μας φέρνετε με το επίδικο νομοσχέδιο, μας λέτε και μας προϊδεάζετε ότι θα φέρετε τη σημαντική και σοβαρή, κατά την αντίληψή μας, αλλαγή στις αποκεντρωμένες διοικήσεις, θα την φέρετε με τροπολογία.

Ρώτησα σκόπιμα αν αυτό είναι αποτέλεσμα μιας συζήτησης στην οποία έχετε κάνει με τους θεσμικούς τουλάχιστον, φορείς αν όχι με εμάς διότι, εμάς δεν μας θεωρείτε ότι πρέπει να συνδιαλέγεστε μαζί μας. Το έχετε πει επανειλημμένα και από το βήμα της Ολομέλειας. Με ποιον, λοιπόν, έχετε κουβεντιάσει σε ό,τι αφορά σημαντικότατες αλλαγές και είναι αυτά που έχετε πει στις εφημερίδες και στις ιστοσελίδες; Αλήθεια, για αυτό και σας ρώτησα δηλαδή ότι τις αποκεντρωμένες διοικήσεις που στο συνέδριο της ΚΕΔΕ τον Δεκέμβρη του 2021 στη Θεσσαλονίκη είπατε ότι ουσιαστικά, βαίνουν προς κατάργηση και ολοκληρώνεται το σχέδιό σας σιγά-σιγά, κρατώντας μόνον έναν άκρως επιτελικό ρόλο που θα δείτε και αυτός πώς ακριβώς θα είναι, σε σχέση με το κεντρικό κράτος.

Τώρα πια μας μιλάτε για πολιτικά πρόσωπα τα οποία θα επιλέγετε για προϊσταμένους στις γενικές γραμματείες των αποκεντρωμένων διοικήσεων, χωρίς να διευκρινίζετε τι θα γίνει με τους συντονιστές, χωρίς να διευκρινίζετε τι θα γίνει με τα τμήματα και το προσωπικό; Λέγοντας μάλιστα ότι θα ενισχύσετε σε άλλη σας δήλωση σε συγκέντρωση δικών σας ανθρώπων του Υπουργείου σας ότι θα τα ενισχύσετε μάλιστα, με προσωπικό;

Αυτά είναι τα καινούργια που μας φέρνετε μα με τροπολογία; Δηλαδή, αλήθεια, με τροπολογία, δεν μπορούμε ούτε εμείς να το πιστέψουμε αυτό που ακούμε σήμερα από εσάς. Είναι δυστυχώς, από αυτά που δεν μπορούμε να πιστέψουμε τελευταία, όπως δεν πιστεύουμε ότι δεν υπήρχε από την κυβέρνησή σας καμία απολύτως αντίδραση σε αυτά που έγιναν στη Σύνοδο του ΝΑΤΟ, δεν υπήρξε απολύτως καμία αντίδραση στο ότι ο αναθεωρητής -όπως τώρα τον λέτε, στην εσωτερική κατανάλωση στη χώρα δηλαδή, Ταγίπ Ερντογάν, του πέρασε τελικά, αυτό που ήθελε. Έβαλε στην γωνία δύο χώρες βάζοντας τους δικούς του όρους, χωρίς η δικιά μας διπλωματία να εμφανιστεί σθεναρά απέναντι στις θέσεις αυτές, και αφήνοντας στην πραγματικότητα να γίνεται ένα παιχνίδι που δυστυχώς, εμείς βλέπουμε ότι περιλαμβάνει και αγγίζει σε πρώτο επίπεδο και τα κυριαρχικά δικαιώματα της χώρας και μας κάνει να ανησυχούμε σοβαρά.

Σε δεύτερο επίπεδο, όπως σχολιάστηκε και πριν ήδη με το περιβόητο σήμα TURKAEGEAN, το οποίο φαίνεται ότι από το Σεπτέμβρη του 2021 κοιμήθηκε η Κυβέρνησή σας και όταν ξύπνησε δεν ήταν καν ο Δεκέμβρης του 2021 που έληξε η ημερομηνία, αλλά τώρα, μάλλον στα τέλη του Ιουνίου του 2022, έχετε αντιληφθεί ότι χρησιμοποιείτε το σήμα παντού από τους ταξιδιωτικούς πράκτορες (tours operators) και ότι δεν είναι βεβαίως ένα γραφείο που βρίσκεται σε μία χώρα της Ευρώπης, αλλά είναι ένας αναγνωρισμένος Oργανισμός στον οποίο μάλιστα, διαθέτει εκπρόσωπο επίσημο η χώρα μας που συμμετείχε στη διαδικασία και δεν λέτε ευθέως στον ελληνικό λαό ότι έχετε χάσει και την προθεσμία διότι, οποιεσδήποτε νομικές ενέργειες που βεβαίως και πρέπει να γίνουν είναι σε κάθε περίπτωση εκπρόθεσμες. Αυτά έχετε κάνει. Αντί, λοιπόν, να γίνει η παραδοχή ότι αυτό ήταν μία ακόμη αστοχία σας, μία ακόμη αμέλεια σας σοβαρότατη που εκθέτει τη χώρα σε ευρωπαϊκό και διεθνές επίπεδο, μας λέγατε αντί αυτού ότι πρόκειται για ένα γραφείο ιδιωτικό που έκανε εν πάση περιπτώσει μία ιστορία υπέρ της Τουρκίας. Όχι δεν είναι έτσι. Πρέπει να αποκαταστήσετε τα πράγματα τουλάχιστον με την αλήθεια στο Κοινοβούλιο, για να μπορούμε να συνεννοηθούμε και να συναποφασίζουμε κάποια πράγματα που έχουν εθνικό πρόσημο.

Στα υπόλοιπα που μας φέρνετε όχι με τροπολογίες, αλλά με το νομοσχέδιο σας λυπάμαι πραγματικά πάρα πολύ διότι, σήμερα, είναι μια γκρίζα μέρα για το Ελληνικό Κοινοβούλιο καθώς οι Βουλευτές καλούμαστε να εξετάσουμε ένα νομοσχέδιο, το οποίο στο σύνολό του κατά τη δική μου αντίληψη κατά την αντίληψη της παράταξής μας, επισκιάζεται από το άρθρο 44, από την αυταρχική απόπειρα φίμωσης των παρατάξεων της αντιπολίτευσης στα Δημοτικά Συμβούλια. Δεν θα διστάσω να πω, πως πρόκειται για μία παρέμβαση όνειδος για τη δημοκρατία. Σας το επισήμανα, κύριε Υπουργέ, με δημόσια ανακοίνωσή μου ήδη από τις 8 Ιουνίου, λίγες μόλις ώρες μετά την ανάρτηση σε δημόσια διαβούλευση του νομοσχεδίου. Το τόνισα στην Ολομέλεια κατά την συζήτηση της επίκαιρης ερώτησης του ΠΑΣΟΚ Κινήματος Αλλαγής-στην οποία δεν μας κάνατε την τιμή βεβαίως, να έρθετε παρότι συζητούσαμε εφ’ όλης της ύλης ζητήματα της αυτοδιοίκησης εσείς είχατε προφανώς, άλλα πράγματα να ασχοληθείτε.

Εκεί, λοιπόν, όπου δεν ήσασταν αλλά ήταν ο κ. Πέτσας και πιστεύω ότι σας το μετέφερε, απηύθυναν έκκληση να το αποσύρετε, να μην αμαύρωσε τη Βουλή των Ελλήνων με την κατάθεση του. Φωνή βοώντος εν τη ερήμω, δυστυχώς. Η εμμονή σας στην διά νόμου επιβολή σιωπητηρίου στους επικεφαλής των δημοτικών παρατάξεων, δεν μας εκπλήσσει. Αποτελεί την ακραία κορύφωση των διαδοχικών αντιδημοκρατικών επιθέσεων που βιώνουν οι ΟΤΑ από το καλοκαίρι του 2019 μέχρι σήμερα. Γαλάζιες ανατροπές σας στο σύστημα διακυβέρνησης των Δήμων, ενώ είχαν προηγηθεί οι αυτοδιοικητικές εκλογές, καταρρέουν όμως στο Συμβούλιο της Επικρατείας σαν τραπουλόχαρτα.

Σήμερα, το ΠΑΣΟΚ σας καλεί ξανά έστω και την τελευταία στιγμή να αποσύρετε το άρθρο 44, και σας το ξεκαθαρίζουμε, κύριε Υπουργέ, το ΠΑΣΟΚ με τον ρόλο του θεμελιωτή της σύγχρονης τοπικής δημοκρατίας, δεν πρόκειται ποτέ να συναινέσει σε νομοσχέδιο που καταργεί τον δημοκρατικό διάλογο στα δημοτικά συμβούλια, και αποστερεί το αναφαίρετο δικαίωμα της Αντιπολίτευσης να αναδεικνύει τα κατεπείγοντα θέματα των τοπικών κοινωνιών.

Μα, πού βρισκόμαστε; Πώς είναι δυνατόν να μας το λέτε αυτό, κατάμουτρα; Η πολιτική βαρύτητα του άρθρου 44 βυθίζει ολόκληρο το νομοσχέδιο. Δεσμευόμαστε, από την πλευρά μας, σήμερα, ξεκάθαρα και μπροστά σε όλους τους αυτοδιοικητικούς, αλλά και τους συμπολίτες - που είμαι σίγουρη ότι παρακολουθούν με ενδιαφέρον το τι γίνεται ακριβώς στο Κοινοβούλιο- με τη δύναμη που θα μας δώσει η εμπιστοσύνη των πολιτών, εμείς θα επαναφέρουμε τον δημοκρατικό διάλογο στους δήμους.

Από εσάς, κύριε Υπουργέ, θα εκτιμούσα, παρόλα αυτά, μια απάντηση με το χέρι στην καρδιά. Ποιος σας ζήτησε το άρθρο 44; Μπορείτε να μας πείτε, με ειλικρίνεια, ποιος - ενώ πλέον οδεύουμε στο τέλος της αυτοδιοικητικής θητείας- θυμήθηκε ξαφνικά ότι τον ενοχλούν τα θέματα που εγείρει η αντιπολίτευση; Τόσα χρόνια δεν σας ενοχλούσαν; Τώρα σας ενοχλούν; Τόσα χρόνια, δεν υπήρξε απολύτως καμία τέτοιου είδους συζήτηση. Τώρα, που πλησιάζουν οι εκλογές, διαταράχθηκε η εύρυθμη λειτουργία του Δημοτικού Συμβουλίου, όπως λέτε;

Σας ερωτώ ξεκάθαρα επιπλέον, κάτι βαθιά θεσμικό. Σας έχει σταλεί απόφαση του Διοικητικού Συμβουλίου της ΚΕΔΕ, που να σας προτείνει την κατάργηση αυτού του δικαιώματος; Η ΚΕΔΕ είναι ένα συλλογικό όργανο και δεν είναι μονοπρόσωπο, λαμβάνει δημοκρατικά αποφάσεις βάσει συγκεκριμένων κανόνων. Είδα μία δήλωση «ήξεις αφήξεις» προς το μέρος σας του ομογάλακτου Προέδρου της ΚΕΔΕ του κυρίου Παπαστεργίου, αλλά δεν άκουσα να μιλά εξ ονόματος του Διοικητικού Συμβουλίου. Λοιπόν; Υπάρχει τέτοια απόφαση; Αν ναι, θα εκτιμούσα να την προσκομίσετε στα Πρακτικά αυτής της συζήτησης, να τη δούμε και εμείς. Βεβαίως, να ενημερώσετε το Σώμα, σήμερα, κύριε Υπουργέ, αν υπάρχει τέτοια απόφαση και αν ήταν ομόφωνη ή όχι, αν ήταν κατά πλειοψηφία ή όχι και πως ψήφισε η κάθε παράταξη. Οφείλετε να ξεκαθαρίσετε, σήμερα και τώρα, ποιος εμπνεύστηκε το άρθρο 44, το 2022, που θέλουμε να πιστεύουμε ότι κάναμε δύο βήματα και προς τα εμπρός στη Δημοκρατία, σε σχέση με την αυτοδιοίκηση, μετά από τρία χρόνια δικιά σας διακυβέρνησης. Τώρα, καλούμε και τον Πρόεδρο της ΚΕΔΕ - γι’ αυτό και τον προτείναμε - να είναι στη συζήτηση της ακρόασης φορέων, για να υποβάλουμε ακριβώς τις ίδιες ερωτήσεις και να έχουμε τις ίδιες απαντήσεις.

Περνώντας στο υπόλοιπο νομοσχέδιο σε κάποιες επισημάνσεις επί της αρχής, οφείλω να επισημάνω το οφθαλμοφανές, για να μην κρυβόμαστε και εμείς πίσω από το δάχτυλό μας. Κατάθεση σωρείας εκλογικών άρθρων έδωσε το εναρκτήριο λάκτισμα της προεκλογικής περιόδου. Πού να κρυφτείτε και πώς να κρυφτείτε για τα αυτονόητα; Αν δει κανείς εκείνες τις διατάξεις, που δεν αποτελούν παρά νομοτεχνικές βελτιώσεις σε αστοχίες εκλογικών ρυθμίσεων σας -λάθος παραπομπές, ανακριβείς ορολογίες και λοιπά- τι καταλαβαίνει αμέσως; Μα, βεβαίως, το προφανές. Δώσατε εντολή στους υπαλλήλους της Διεύθυνσης Εκλογών να ξεκινήσουν να ετοιμάζουν τις καθιερωμένες εκλογικές Εγκυκλίους και Αποφάσεις. Οι αρμόδιοι υπάλληλοι, επικαιροποιώντας τα κείμενα των προηγούμενων εθνικών εκλογών, εντόπισαν τα σημεία που χρήζουν διόρθωσης και σας τα έδωσαν σε ένα σημείωμα. Εσείς ήρθατε και τα καταθέσατε, για να κάνουμε αυτήν τη συζήτηση. Μήπως κάνουμε λάθος, κύριε Βορίδη; Έτσι ακριβώς δεν έγινε;

Λοιπόν, μέσα στο κατακαλόκαιρο η ανάγκη διόρθωσης ορισμένων εξ αυτών των σημείων νομικά, έχει ανακύψει ήδη από το 2019. Έχουμε εκλογές μας λέτε σήμερα με το νομοσχέδιο που καταθέτετε και δίνετε το σήμα και σε εμάς έτσι ώστε, να μην αιφνιδιαστούμε. Καλοσύνη σας, πάντως, για το πολιτικό savoir vivre. Για αυτό και οι παρατάξεις της Αντιπολίτευσης - να ξέρετε - το εκτιμούν.

Πάντως, όσο και αν το εκτιμούμε αυτό επίσης, πρέπει να σας πούμε ότι το να κατεβαίνουν τα μολύβια από σύσσωμο το Υπουργικό Συμβούλιο, το οποίο συναντάμε ακόμη και σε ανταμώματα στα βουνά, με πέντε και έξι υπουργούς να απευθύνουν χαιρετισμούς για τα επιτεύγματα της Κυβέρνησης, όπως αντιλαμβάνεστε αυτό, δεν κάνει καλό στη χώρα.

Η παρατεταμένη προεκλογική περίοδος και τα ήξεις αφίξεις του ιδίου του κυρίου Πρωθυπουργού που μία μας λέει ότι είναι αποφασισμένος να εξαντλήσει την 4ετία και την άλλη μας λέει «ναι μεν, αλλά η τοξικότητα της αντιπολίτευσης είναι αυτή που δημιουργεί τα προβλήματα» δεν πείθει πλέον. Δεν μπορούμε να συνεχίσουμε να βρισκόμαστε σε αυτήν την κατάσταση, σε μία ιδιότυπη ομηρία προεκλογικού χαρακτήρα χωρίς να έχουμε εκλογές, αλλά, όμως, στην πραγματικότητα να έχουμε.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κυρία Λιακούλη, απλά να σας ενημερώσω επειδή δεν βλέπετε την ώρα πως ο χρόνος των 12΄ λεπτών έχει παρέλθει. Θα έχετε την ανοχή, παρακαλώ, απλά να το γνωρίζετε και ρυθμίστε εσείς στα επόμενα λεπτά.

**ΕΥΑΓΓΕΛΙΑ ΛΙΑΚΟΥΛΗ(Ειδική Αγορήτρια του Κινήματος Αλλαγής):** Κύριε Πρόεδρε, τελειώνω. Δύο λεπτά θέλω, ευχαριστώ πολύ. Δύο λόγια για την ψήφο των αποδήμων.

Επειδή μας φέρνετε, λοιπόν, ένα ολόκληρο κεφάλαιο για την ψήφο των αποδήμων, για τους εκλογείς εκτός ελληνικής επικράτειας στους οποίους επενδύετε από ό,τι βλέπω τελευταία, επενδύετε - δεν μπορώ να μην σχολιάσω - αγαπητέ κύριε Υπουργέ ότι μάλλον μας εμπαίζετε και μαζί με εμάς, εμπαίζετε τις Ελληνίδες και τους Έλληνες της διασποράς. Σοβαρά τώρα, οι αλλαγές που χρειάζεται ο νόμος 4648/2019 είναι αυτές που φέρνετε εσείς; Ισχυρίζεστε ότι αυτό που του φταίει του νόμου είναι μόνο να αλλάξουμε το ποιος θα στέλνει τα ψηφοδέλτια, τα κόμματα διά του Υπουργείου ή τα κόμματα μόνα τους;

Ο νόμος που πήρε την ψήφο των εκτός επικρατείας εκλογέων, χρειάζεται αλλαγές ουσίας, για να αρθούν οι φοβικοί κόφτες και οι μίζεροι γραφειοκρατικοί περιορισμοί για τους οποίους φέρνει τεράστια ευθύνη και η Αξιωματική Αντιπολίτευση, το κόμμα του ΣΥΡΙΖΑ, που άλλα έλεγε στο εξωτερικό και άλλα έλεγε στο εσωτερικό. Δεν είχε ξεκάθαρη θέση δυστυχώς. Δεν ήθελε να δώσει ελεύθερο το δικαίωμα στους απόδημους, αλλά τους κόφτες τους επιδίωκε και τους έθεσε, έτσι κι αλλιώς. Ενώ με συνεντεύξεις οι υπεύθυνοι, αλλά έλεγαν σε εφημερίδες του εξωτερικού, πουλώντας στην πραγματικότητα, δυστυχώς, φούμαρα στους ανθρώπους εκείνους, που την πατρίδα την έχουν πολύ ψηλά και δεν θα έπρεπε.

Εμείς διεκδικούμε σταθερά, την δυνατότητα έκφρασης της συμμετοχής με επιστολική ψήφο και τις διαδικασίες που θα διασφαλίζουν, πλήρως, την εγκυρότητα. Σας θυμίζω, κύριε Υπουργέ, αν και δεν ήσασταν εσείς τότε, ήταν ο κύριος Θεοδωρικάκος ότι οφείλεται στο ΠΑΣΟΚ - Κίνημα Αλλαγής το γεγονός ότι επιμείναμε στις τρεις πρώτες θέσεις του ψηφοδελτίου, να είναι υποψήφιος ομογενής με το ψηφοδέλτιο της Επικρατείας, να είναι υποψήφιος από την ομογένεια και αυτό θεωρούμε ότι ήταν μια κατάκτηση. Συναίνεσαν και οι υπόλοιπες παρατάξεις, με δική μας πρόταση και πρωτοβουλία. Νιώθω πολύ περήφανη, είχα τότε την τιμή να το εισηγηθώ.

Τέλος, να ρωτήσω για τους απόδημους ότι ευκαιρίας δοθείσης μια που σας έχουμε εδώ και μας τιμάτε με την παρουσία σας σε αυτές τις συνεδριάσεις τουλάχιστον, στην Βουλή και στις ερωτήσεις δεν έρχεστε αυτή την στιγμή, ποιος είναι ο αριθμός των εγγεγραμμένων στους ειδικούς εκλογικούς καταλόγους του εξωτερικού. Ποιος είναι; Να μας πείτε πόσες αιτήσεις δεν έγιναν δεκτές και πόσοι κατέθεσαν σχετικές ενστάσεις. Τέλος, πόσες φορές και σε ποιες ημερομηνίες έχει συνεδριάσει η Ειδική Διακομματική Επιτροπή της παραγράφου 6 του άρθρου 2 του νόμου 4648 του 2019, για να ασκήσει τις οριζόμενες στο νόμο αρμοδιότητές της.

Ο επίλογος μου θα είναι πάντοτε αυτό που λέω και δεν θα κουράζομαι μέχρι την τελευταία ημέρα που θα είμαι στο Κοινοβούλιο, να σας το λέω. Το κύκνειο άσμα από αυτή την καρέκλα σας τουλάχιστον, ακόμη και τώρα, στα στερνά, θέσατε σε δημόσια διαβούλευση 52 άρθρα. Τελικά, καταθέσατε 67 άρθρα. (….) 15 άρθρα, πάντα θα σας τα δίνω τα στατιστικά για το 22% των διατάξεων, παραβιάσατε για άλλη μια φορά την υποχρέωση της διαβούλευσης. Κρίμα για την διαβούλευση. Κρίμα για τις αρχές της καλής νομοθέτησης που λέγατε ότι θα τηρήσετε. Κρίμα για τον σεβασμό όλων ημών των βουλευτών.

Δεν είναι τυπική διαδικασία, είναι πολιτική ουσία. Σήμερα, το κάνατε λίγο χειρότερο, κύριε Υπουργέ, διότι, μας φέρατε με τροπολογία τις διατάξεις για τις διοικητικές αλλαγές στις αποκεντρωμένες διοικήσεις. Τελειώνω με το ερώτημα γιατί, για ποιον λόγο; Για να μην μπορούμε να διαβουλευτούμε, για να μην ξέρουμε, για να μας αιφνιδιάσετε, για να μην έχουμε άποψη τεκμηριωμένη, για να μην έχουμε φορείς που εμπλέκονται στο συγκεκριμένο θέμα, για να μπορούμε να στοιχειοθετήσουμε δομημένο πολιτικό λόγο απέναντι σε αυτό. Αυτό, όμως, δεν είναι δημοκρατία και αυτό δυστυχώς, παραβιάζει και την πολιτική ουσία. Ευχαριστώ πολύ, κύριε Πρόεδρε.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Θα δώσω τον λόγο στον Ειδικό Αγορητή του Κομμουνιστικού Κόμματος Ελλάδας, τον κ. Μανώλη Συντυχάκη, για 12΄ λεπτά.

**ΕΜΜΑΝΟΗΛ ΣΥΝΤΥΧΑΚΗΣ (Ειδικός Αγορητής του ΚΚΕ):** Πρόκειται για ένα νομοσχέδιο που δεν υπάρχει αρχή, δηλαδή δεν υπάρχει συνοχή μεταξύ των αντικειμένων που πραγματεύεται. Τι πραγματεύεται; Πραγματεύεται την Ευρωπαϊκή Οδηγία για την Ευρωπαϊκή Πρωτοβουλία Πολιτών, τροποποιεί διατάξεις για την εκλογική νομοθεσία, συμπληρώνει οι διατάξεις του νόμου περί ελέγχου των οικονομικών των κομμάτων, για τους Φορείς Διαχείρισης Στερεών Αποβλήτων (ΦοΔΣΑ), τροποποιήσεις νόμων για την δομημένη συνέντευξη στον Δημόσιο τομέα και στους ΟΤΑ και ρυθμίσεις στους ΟΤΑ, όπως αυτή που αφορά την απαγόρευση των δημοτικών παρατάξεων της Αντιπολίτευσης να καταθέτουν θέματα ημερήσιας διάταξης στα δημοτικά συμβούλια και επιτρέψτε μου, να ξεκινήσω από αυτό.

Πρόκειται για μία εμβληματικού τύπου αντιδημοκρατική και αυταρχική διάταξη, εννοώ το άρθρο 44, την οποία πρέπει η κυβέρνηση να την αποσύρει. Ο Υπουργός πρέπει να αποσύρει τώρα, να μην μπει καν στη διαδικασία της συζήτησης. Είναι φανερό ότι η κυβέρνηση επιχειρεί να επιβάλλει άκρα του τάφου σιωπή στα δημοτικά συμβούλια. Δεν έχει καμία, μα καμία, απολύτως δικαιολογία. Ήδη, πολλά δημοτικά συμβούλια με αποφάσεις τους έχουν καταδικάσει την πρόθεση της Κυβέρνησης. Δηλαδή, τι κάνει τώρα; Καταργεί το δικαίωμα, το δικαίωμα στις παρατάξεις, τις αντιπολιτευόμενες παρατάξεις να θέτουν θέματα εκτός ημερήσιας διάταξης πόσω μάλλον την δυνατότητα που δίνονταν σε μαζικούς φορείς, σε πολιτιστικούς συλλόγους, εργατικά σωματεία, σε επιστημονικούς φορείς, να θέτουν επείγοντα ζητήματα στο δημοτικό συμβούλιο για συζήτηση και απόφαση. Και επικεντρώνεται στα δημοτικά συμβούλια και όχι στα αντίστοιχα περιφερειακά και αυτό γιατί τα τοπικά όργανα καταφεύγουν στις συνεδριάσεις των δημοτικών συμβουλίων, φορείς και επιτροπές κατοίκων και συνήθως οι διεκδικήσεις τους γίνονται αφορμή και αφετηρία να μπει από τις παρατάξεις και θέμα εκτός ημερησίας. Ναι, μεν, φιμώνουν τις παρατάξεις της μειοψηφίας που δεν έχουν και κάποιον άλλον τρόπο, άλλο δρόμο, για να θέσουν θέματα προς συζήτηση, αλλά αυτό που κύρια επιδιώκουν είναι να αποστειρώσουν τις συνεδριάσεις των δημοτικών συμβουλίων από τις διεκδικήσεις και την αντίδραση του λαϊκού παράγοντα.

Οι ρυθμίσεις που ενισχύουν τον αυταρχισμό όπως αυτή -συμπεριλαμβάνεται στο παρόν σχέδιο νόμου- πάνε πακέτο με το αντιδραστικό περιεχόμενο και τη λειτουργία για να υπηρετούνται οι ανάγκες των μεγάλων επιχειρηματικών ομίλων και από αυτή την άποψη, η διάταξη, δεν μας εκπλήσσει, δεν είναι κεραυνός εν αιθρία. Είναι, βέβαια, αυταρχική, είναι αντιδημοκρατική και γι’ αυτό πρέπει να αποσυρθεί. Δηλαδή, θέλει η Κυβέρνηση, οι τοπικές αρχές να υλοποιούν αποφάσεις των κυβερνήσεων, της κεντρικής εξουσίας και να μην συζητούνται στα δημοτικά συμβούλια μικρότερα ή μεγαλύτερα προβλήματα και τα αδιέξοδα που προκαλεί η εκάστοτε κυβερνητική πολιτική. Αποσύρεται, λοιπόν, τώρα αυτή τη διάταξη.

Σε σχέση με το δεύτερο μέρος και την Ευρωπαϊκή Πρωτοβουλία Πολιτών. Αυτή η περιβόητη Ευρωπαϊκή Πρωτοβουλία Πολιτών προβάλλεται από την Ευρωπαϊκή Ένωση και τις κυβερνήσεις, βέβαια, ως δυνατότητα δήθεν των πολιτών να ζητούν από την Ευρωπαϊκή Επιτροπή να προτείνει νομοθεσία ή άλλα μέτρα σε τομείς που εμπίπτουν στην αρμοδιότητά της. Η πρακτική εφαρμογή αυτής της πρωτοβουλίας πολιτών επιβεβαιώνει πλήρως την κριτική που έγκαιρα και τεκμηριωμένα έχει κάνει το ΚΚΕ ότι δηλαδή, πρόκειται για πυροτέχνημα εξωραϊσμού της Ευρωπαϊκής Ένωσης και χειραγώγησης συνειδήσεων όταν όλοι - αναφέρομαι σε ΝΔ, ΣΥΡΙΖΑ, Κίνημα Αλλαγής-ΠΑΣΟΚ, ΜέΡΑ25 και διάφορα μέσα μαζικής ενημέρωσης - να την εμφανίζουν ως μορφή δήθεν συμμετοχικής δημοκρατίας στην Ευρωπαϊκή Ένωση. Εδώ, ακόμα κι αν συγκεντρώσει ένα εκατομμύριο υπογραφές δεν υποχρεώνει την Επιτροπή, την Ευρωπαϊκή Επιτροπή, να παρουσιάσει πρόταση, ούτε και μπορεί να προσδιορίζει το περιεχόμενό της. Άρα λοιπόν σε τι αποσκοπεί;

 Αποσκοπεί να δείξει ότι δήθεν οι λαοί έχουν λόγο για την Ευρωπαϊκή Ένωση, ενώ στην πραγματικότητα συμβαίνει το εντελώς αντίθετο. Άλλωστε, για να ξεκινήσει μια πρωτοβουλία πολιτών απαιτείται έγκριση από την Επιτροπή, ενώ για το αν θεωρηθεί παραδεκτή πρέπει να είναι σύμφωνη με τις αξίες της Ευρωπαϊκής Ένωσης, τη στρατηγική και το Χάρτη Θεμελιωδών Δικαιωμάτων. Για παράδειγμα, θα μπορούσε ποτέ να επιτρέψει η Επιτροπή, η Ευρωπαϊκή Ένωση την κατάργηση του εργοδοτικού lockdown; Το ερώτημα είναι απλό.

Τις καταγγελίες του Κ.Κ.Ε. ότι η πρωτοβουλία πολιτών θα χρησιμεύσει και σαν όχημα για να παρουσιάζονται αντιλαϊκές επιδιώξεις ως δήθεν λαϊκό αίτημα, ήρθε να επιβεβαιώσει και σας φέρω το παράδειγμα της αεροπορικής εταιρείας Ryan Air, γνωστή για την άγρια εκμετάλλευση των εργαζομένων της. Ξεκίνησε τη δική της πρωτοβουλία πολιτών, με τι σύνθημα; «Διατηρήστε τους ευρωπαϊκούς ανοικτούς ουρανούς». Καλώντας θεσμικά όργανα της Ευρωπαϊκής Ένωσης να απαγορεύσουν το δικαίωμα της απεργίας στους εργαζόμενους - ελεγκτές εναέριας κυκλοφορίας.

Σε σχέση τώρα με το Μέρος Γ΄, που αφορά διατάξεις για την εκλογική διαδικασία.

Καταρχάς, το Κ.Κ.Ε., το έχει πει πάρα πολλές φορές και το έχει αποδείξει, ότι αντιμετωπίζει το θέμα της ψήφου των Ελλήνων του εξωτερικού χωρίς τακτικισμούς, με κύριο γνώρισμα τη διευκόλυνση των Ελλήνων που εργάζονται ή δουλεύουν στο εξωτερικό, που έχουν δεσμούς με τη χώρα και πιθανόν και ελπίδα επιστροφής σε αυτήν, να ασκούν το εκλογικό τους δικαίωμα από τον τόπο διαμονής τους, θεωρώντας τον κόσμο αυτόν αναπόσπαστο τμήμα του ελληνικού λαού, που αναγκάστηκε να φύγει στο εξωτερικό. Αυτό είναι και το κριτήριο με βάση το οποίο, το Κ.Κ.Ε., είχε ψηφίσει θετικά το ν.4648/2019.

Στο παρόν σχέδιο νόμου υπάρχουν διατάξεις που τροποποιούν αυτό τον νόμο και την εκλογική νομοθεσία, με βάση το Π.Δ.26/2012. Κάποιες από αυτές τις βλέπουμε θετικά, για κάποιες άλλες έχουμε ενστάσεις, που είτε ψηφίζουμε παρών είτε τις καταψηφίζουμε. Γενικά, υπάρχει μια τάση να δυσκολέψουν ακόμα περισσότερο τα πράγματα. Για παράδειγμα, στη ρύθμιση του άρθρου 13, εισάγεται μία απαράδεκτη ρύθμιση που επίσης πρέπει να αποσυρθεί. Με την ισχύουσα, λοιπόν, ρύθμιση οριζόταν ότι εφοδιασμός των ελληνικών διπλωματικών αρχών με τον αναγκαίο αριθμό εντύπων - ψηφοδελτίων γίνεται με φροντίδα του Υπουργείου Εσωτερικών και ότι τα κόμματα οφείλουν να παραδώσουν στο Υπουργείο Εσωτερικών επαρκή αριθμό ψηφοδελτίων, τουλάχιστον, 10 μέρες πριν από την ημερομηνία ψηφοφορίας.

Με την ρύθμιση που εισάγει η Κυβέρνηση, πλέον, τον εφοδιασμό των ελληνικών διπλωματικών αρχών με τον αναγκαίο αριθμό εντύπων ψηφοδελτίων, επωμίζονται τα πολιτικά κόμματα και μάλιστα, με δικές τους δαπάνες που συμμετέχουν στις εκλογές. Ο οποίος μάλιστα, εφοδιασμός πρέπει να γίνει τουλάχιστον, 10 ημέρες πριν από την ημέρα της ψηφοφορίας στην Ελλάδα. Το ερώτημα είναι, διαθέτουν όλα τα κόμματα τους ίδιους μηχανισμούς για να εφοδιάσουν με ψηφοδέλτια και να καλύψουν την τροφοδοσία με δικές τους δαπάνες κ.ο.κ.;

Αντιλαμβάνεστε ότι πρόκειται για μία ρύθμιση που δημιουργεί τεράστια ανισότητα ανάμεσα στα κόμματα. Μικρότερα ειδικά κόμματα είναι αδύνατον να ανταπεξέλθουν σε αυτό το καθήκον και πρακτικά και οικονομικά. Ορισμένα αδυνατούν να έχουν ψηφοδέλτια σε αρκετές περιφέρειες του εξωτερικού. Πρόκειται σε κάθε περίπτωση για μια πολύ σημαντική οικονομική δαπάνη, δυσβάσταχτη, ιδίως για τα κόμματα που δε λαμβάνουν την κρατική χρηματοδότηση. Το λιγότερο που θα μπορούσε να γίνει θα ήταν τα έξοδα μεταφοράς των ψηφοδελτίων από την Ελλάδα στις ελληνικές διπλωματικές αρχές του εξωτερικού, να καλύπτονται από το ίδιο το ελληνικό κράτος, δηλαδή, από το Υπουργείο Εσωτερικών.

Ανυπέρβλητα εμπόδια για τα κόμματα σε σχέση με την έγκαιρη εκτύπωση και αποστολή των ψηφοδελτίων, δημιουργεί επιπλέον και η προθεσμία εφοδιασμού των ελληνικών διπλωματικών αρχών με έντυπα - ψηφοδέλτια με τη φροντίδα των κομμάτων. Από αυτή την άποψη, εμείς είμαστε κάθετα αντίθετοι σε αυτή τη διάταξη.

 Tο Μέρος Δ΄, αφορά την τροποποίηση της νομοθεσίας για τη χρηματοδότηση των κομμάτων και υποψηφίων βουλευτών και αιρετών. Σε σχέση με το άρθρο 22, για το ύψος και τους δικαιούχους της κρατικής χρηματοδότησης, διευκρινίζει ποια έσοδα και ποιες δαπάνες και για ποια δραστηριότητα χρηματικά ποσά διακινούνται μέσω των ειδικών τραπεζικών λογαριασμών που υποχρεούνται να διαθέτουν τα πολιτικά κόμματα και οι υποψήφιοι και οι εκλεγμένοι βουλευτές. Προσδιορίζει ότι διακινούνται μέσω αυτών των λογαριασμών τα ποσά που σχετίζονται με τη λειτουργία των κομμάτων, με τη δραστηριότητα ως υποψηφίων ή ως εκλεγμένων βουλευτών κατά την περίοδο ελέγχου της προεκλογικής για τους υποψηφίους και διάρκεια της θητείας για τους εκλεγμένους βουλευτές. Μας προκαλεί, όμως, προβληματισμό η αναφορά στη λειτουργία των κομμάτων, που αφορά τον προσδιορισμό των εσόδων και εξόδων που διακινούνται μέσω των υποχρεωτικών τραπεζικών λογαριασμών. Είναι μία διάταξη που στην ουσία παραπέμπει σε έλεγχο στα εσωτερικά των κομμάτων.

Στο άρθρο 23, που αφορά τη διακίνηση εσόδων και δαπανών πολιτικών κομμάτων και συνασπισμών κομμάτων είναι ανισοβαρές. Όπως είναι γνωστό, όλα τα κόμματα υποχρεούνται να διακινούν έσοδα και έξοδα μέσω ενός έως τριών τραπεζικών λογαριασμών. Προβλέπεται μόνο για τα κόμματα που λαμβάνουν κρατική χρηματοδότηση να μπορούν για την κάλυψη δαπανών τους να κάνουν πληρωμές προς τρίτους χωρίς χρήση αυτών των λογαριασμών για πληρωμές, που δεν υπερβαίνουν συνολικά το ποσό των 20.000 ευρώ ετησίως. Με την ρύθμιση, όμως, την οποία προωθείτε αυτό το όριο των 20.000 ευρώ διευρύνεται στο ποσόν των 40.000 ευρώ προς διευκόλυνση των κομμάτων που λαμβάνουν την κρατική χρηματοδότηση. Αυτό το όριο που από 20.000 γίνεται 40.000 ευρώ και αφορά τις πληρωμές, που μπορούν να κάνουν τα κόμματα εκτός τραπεζικών λογαριασμών, θέτει σε διαφορετική θέση τα κόμματα. Για κόμματα με λίγα έσοδα και έξοδα αυτό το όριο μπορεί να καλύπτει μεγάλο μέρος των εξόδων τους. Αντίθετα για κόμματα με σημαντικά έσοδα και έξοδα αυτό το όριο είναι μηδαμινό. Θα μπορούσε το όριο αυτό να προσδιορίζεται ως ποσοστό, για παράδειγμα, στο 5% επί των εσόδων και αντίστοιχα εξόδων των κομμάτων.

Στο άρθρο 25, που αφορά τους τρόπους και τον προσδιορισμό της ιδιωτικής χρηματοδότησης των πολιτικών κομμάτων. Με το άρθρο αυτό, χαρακτηρίζεται ως μέσο ιδιωτικής χρηματοδότησης το έσοδο από την έκδοση κουπονιών από τα κόμματα.

Να θυμίσουμε ότι το κόμμα μας δεν έχει δεχτεί και δεν εφαρμόζει αυτή την ονομαστικοποίηση των εσόδων από ιδιωτική χρηματοδότηση και, μάλιστα, μέσω κουπονιών ιδιαίτερα εκείνων που έχουν μικρή αξία. Και αυτό γιατί; Γιατί δεν δεχόμαστε το φακέλωμα ανθρώπων, ούτε και πότε θα αφήσουμε εκτεθειμένους αυτούς τους ανθρώπους και στην εργοδοτική και στην κρατική τρομοκρατία και αυθαιρεσία.

Το Κ.Κ.Ε. είναι γνωστό ότι ελέγχεται από ορκωτούς λογιστές, με συνέπεια, με διαφάνεια, δημοσιεύει ισολογισμούς και όλα τα ποσά που αφορούν είτε κρατική χρηματοδότηση, είτε συνδρομές μελών, είτε οικονομικές εξορμήσεις, αποζημιώσεις βουλευτών, ευρωβουλευτών, οι οποίες κατατίθενται εξ ολοκλήρου στο κομματικό ταμείο. Ο λαός, άλλωστε, τις γνωρίζει αυτές τις πηγές. Στοιχεία, όμως, μελών και φίλων του Κ.Κ.Ε., δεν πρόκειται ποτέ να δώσουμε. Πολλά θα μπορούσαμε να πούμε, επιφυλασσόμαστε και επί των άρθρων.

Στο Μέρος Ε΄ του νομοσχεδίου σε σχέση με τους Φορείς Διαχείρισης Στερεών Αποβλήτων (ΦοΔΣΑ), αποτελούν μια επανάληψη διατάξεων αντίστοιχων άρθρων του νόμου 4555/2018, του ΣΥΡΙΖΑ, με κάποιες δευτερεύουσες νομοτεχνικές αναπροσαρμογές και επικαιροποιήσεις.

Να πω ότι από το 2007 μέχρι σήμερα, έχουν μεσολαβήσει 7 ή 8 -αν θυμάμαι καλά- σοβαρές παρεμβάσεις με διατάξεις νόμων για να προσαρμόζουν κάθε φορά τη δομή και τη λειτουργία των φορέων αυτών στις δικές τους ειδικότερες πολιτικές για τη διαχείριση των αποβλήτων, πάντα για λογαριασμό των ιδιωτών επενδυτών στον τομέα της διαχείρισης των αποβλήτων. Πρόκειται δηλαδή, για πολιτικές που υπακούει στις κεντρικές ευρωενωσιακές κατευθύνσεις, με πυρήνα την ανάδειξη των αποβλήτων ως πόρου ικανού να εξασφαλίσει μέσω της διαχείρισής του το επιθυμητό ποσοστό κέρδους για τα κεφάλαια που λιμνάζουν αναξιοποίητα, αλλά και να αποτελέσει στην συνέχεια πρώτη ύλη για την επικερδέστερη δραστηριότητα άλλων κλάδων της καπιταλιστικής οικονομίας.

 Από αυτές, λοιπόν, τις διατάξεις του Πέμπτου Μέρους επιβεβαιώνεται για άλλη μια φορά η θέση του Κ.Κ.Ε., ότι στον τομέα της διαχείρισης των αποβλήτων, ακόμα και σε ειδικές πλευρές του όπως είναι η συγκρότηση και λειτουργία των φορέων διαχείρισης αποβλήτων, αυτές οι αντιλαϊκές πολιτικές και οι δικές σας δηλαδή, της Νέας Δημοκρατίας και του ΣΥΡΙΖΑ μοιάζουν σαν την ίδια όψη του ίδιου νομίσματος και φυσικά, πώς θα μπορούσε να ήταν διαφορετικά αφού με την ίδια θρησκευτική ευλάβεια και πίστη υπερασπίζεστε και ενσωματώνετε στην εθνική νομοθεσία τις σχετικές Οδηγίες και κατευθύνσεις της Ευρωπαϊκής Ένωσης για λογαριασμό των μονοπωλιακών ομίλων. Ευχαριστώ.

Στο σημείο αυτό γίνεται η β΄ ανάγνωση των μελών της Επιτροπής. Παρόντες ήταν οι Βουλευτές κ.κ. Αυγερινοπούλου Διονυσία-Θεοδώρα, Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Καππάτος Παναγής, Καραγκούνης Κωνσταντίνος, Καράογλου Θεόδωρος, Καρασμάνης Γεώργιος, Κελέτσης Σταύρος, Κόνσολας Εμμανουήλ (Μάνος), Κοτρωνιάς Γεώργιος, Κούβελας Δημήτριος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Λαμπρόπουλος Ιωάννης, Λιβανός Σπυρίδωνας-Παναγιώτης (Σπήλιος), Λοβέρδος Ιωάννης-Μιχαήλ, Μάνη-Παπαδημητρίου Άννα, Δούνια Παναγιώτα (Νόνη), Μπούγας Ιωάννης, Παππάς Ιωάννης, Πάτσης Ανδρέας, Τσαβδαρίδης Λάζαρος, Τσιγκρής Άγγελος, Υψηλάντης Βασίλειος-Νικόλαος, Χαρακόπουλος Μάξιμος, Χιονίδης Σάββας, Γκαρά Αναστασία (Νατάσα), Ζαχαριάδης Κωνσταντίνος, Καλαματιανός Διονύσιος-Χαράλαμπος, Κάτσης Μάριος, Λάππας Σπυρίδωνας, Μάλαμα Κυριακή, Ξανθόπουλος Θεόφιλος, Παπαηλιού Γεώργιος, Πολάκης Παύλος, Πούλου Παναγιού (Γιώτα), Ραγκούσης Ιωάννης, Σπίρτζης Χρήστος, Τόλκας Άγγελος, Χατζηγιαννάκης Μιλτιάδης, Ψυχογιός Γεώργιος, Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Λιακούλη Ευαγγελία, Εμμανουήλ Συντυχάκης, Κανέλλη Γαρυφαλλιά (Λιάνα), Αθανάσιος Παφίλης, Μυλωνάκης Αντώνιος, Χήτας Κωνσταντίνος, Απατζίδη Μαρία, Μπακαδήμα Φωτεινή, Αδαμοπούλου Αγγελική.

**ΜΑΞΙΜΟΣ ΣΕΝΕΤΑΚΗΣ (Προεδρεύων της Επιτροπής):** Να ενημερώσω την επιτροπή ότι θα έχουμε μια αλλαγή στη δεύτερη ανάγνωση, την Τρίτη 5 Ιουλίου η Επιτροπή δε θα γίνει στις 16.00΄μ.μ. θα γίνει στις 14.00΄μ.μ. εξαιτίας του προγραμματισμού της Βουλής για τις επιτροπές και 16.00΄μ.μ. θα ακολουθήσει η άλλη δική μας κοινή επιτροπή.

Τον λόγο έχει ο κ. Μυλωνάκης.

 **ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης):** Κύριε Υπουργέ, ειλικρινά έχετε αφήσει άφωνο ολόκληρο τον ελληνικό λαό για μια ακόμα φορά. Προεκλογικό ζέσταμα κάνετε;

 Τι έχετε κάνει τώρα; Θέλετε να πείσετε ότι θα γίνουν εκλογές, ο Πρωθυπουργός προσπαθεί να το πάρει πίσω και να πει ότι επιθυμία του είναι να τις κάνει στο τέλος της τετραετίας, όπως έχει δώσει πολλάκις και πλειστάκις τον λόγο του στον ελληνικό λαό, και φέρνετε ένα πολυνομοσχέδιο σε μια περίοδο έντονης φήμης για πρόωρες εκλογές, που αποτελεί ουσιαστικά ένα κράμα νομικών διατάξεων για συμπληρωματικά μέτρα για την εφαρμογή του Κανονισμού της Ευρωπαϊκής Ένωσης του 788/2009 για την χρηματοδότηση των κομμάτων, τις κυρώσεις για παράβαση εκλογικής νομοθεσίας κτλ..

 Αυτό που κάνετε, κύριε Υπουργέ, αυτό που θα κάνει η Κυβέρνηση, είναι να πείσει τον ελληνικό λαό ότι δεν ήταν σοβαρή επιλογή του να ψηφίσει τη Νέα Δημοκρατία και την Κυβέρνηση του Κυριάκου Μητσοτάκη για να σώσει την Ελλάδα από τον ΣΥΡΙΖΑ, ο οποίος πραγματικά την τσάκισε επί τέσσερα χρόνια.

 Με ιδιοτέλεια προχωράτε, δεν σκέφτεστε τη χώρα, δεν σκέφτεστε τον ελληνικό λαό σε μια περίοδο δύσκολη, σε μια περίοδο με εθνικά θέματα καυτά, σε μια περίοδο που η Ελλάδα κάνει το ένα λάθος μετά το άλλο, στη εξωτερική και την εσωτερική πολιτική, στην οικονομία σε όλα, εσείς σκέφτεστε το μέλλον της Νέας Δημοκρατίας και του Κυριάκου Μητσοτάκη, γιατί προφανώς για ιδιοτέλεια του Πρωθυπουργού πρόκειται, όταν θέλει να κάνει πρόωρες εκλογές για να μην τον προλάβει ο χειμώνας, που θα είναι πάρα πολύ δύσκολος.

 Κύριε Υπουργέ, ξέρετε ότι γνωριζόμαστε πάρα πολλά χρόνια και το πιστεύω αυτό που λέω, «Αρχαί και Τέχνη Διοικήσεως» μπορείτε να διαβάσετε τον Κανονισμό της Σχολής Ευελπίδων, θα καταλάβετε τότε ότι ο ηγέτης είναι για τα δύσκολα, δεν είναι για τα εύκολα. Δεν μπορεί να παίρνουμε αποφάσεις, να καταστρέφουμε ένα λαό και μετά να λέμε, προτού αποδώσουν τα μέτρα προς το χειρότερο, εγώ θα πάω σε εκλογές και θα σας ζητήσω να με ξαναψηφίσετε για άλλα τέσσερα χρόνια. Έξυπνο, βεβαίως έξυπνο, αλλά πόσο σοβαρό είναι, πόσο ειλικρινές είναι αυτό; Τέλος πάντων, θα κριθείτε και θα δείτε ότι θα βρείτε μπροστά σας το πατριωτικό κόμμα την Ελληνική Λύση, αυτό θα το βρίσκετε πάντα μπροστά σας. Ήρθε η ώρα του πατριωτικού χώρου, κύριε Υπουργέ, αρκετά καπηλεύτηκε η Νέα Δημοκρατία την πατρίδα.

 Θα σας διαβάσω μια δήλωση του κ. Γεωργιάδη, κύριε Υπουργέ, που χαμογελάτε τώρα, αλλά θα σας κοπεί το χαμόγελο, διότι χθες είπατε ότι ένας κακός υπάλληλος του Υπουργείου Ανάπτυξης και Επενδύσεων ευθύνεται για τη μετονομασία σε «τουρκοαιγαίο».

 Μετατρέψαμε μετά από 3.000 χρόνια το ελληνικό Αιγαίο με το ελληνικότατο όνομα και γεωγραφικά το κάνατε Τουρκία. Αυτό κάνατε. «Λυπούμαι πάρα πολύ γι’ αυτό που συνέβη. Ζητώ συγγνώμη από όσους στεναχώρησα για το ότι συνέβη αυτό το πράγμα, αλλά δεν είχα καμία απολύτως ενημέρωση. Το έμαθα αφού είχε συμβεί.». Τι συγνώμη, κύριε Γεωργιάδη, θα πω εγώ; Τι συγγνώμη, κύριε Υπουργέ; Από τότε που βγήκε η συγγνώμη χάθηκε το φιλότιμο. Τούρκεψε το Αιγαίο με ευθύνη καθαρά της κυβέρνησης της Νέας Δημοκρατίας, του Κυριάκου Μητσοτάκη. Αυτή είναι η αλήθεια, κύριε Υπουργέ. Είναι απίστευτο αυτό που συμβαίνει. Όχι ΕΔΕ να κάνετε…

‘Έβγαλαν μια ανακοίνωση σήμερα οι υπάλληλοι της Υπηρεσίας Εμπορικών Σημάτων, την έχω εδώ μπροστά μου. Ντροπή, ντροπή. Είναι δυνατόν να κρέμεται ολόκληρη η Ελλάδα από έναν υπάλληλο; Και ο κ. Σχοινάς τι κάνει, ο Επίτροπος, ο Έλληνας; Ο ελληναράς, τον οποίον προβάλλουν πολλές φορές τα μέσα μαζικής ενημέρωσης, τα δικά σας, ότι μπορεί να γίνει και πρωθυπουργός της χώρας μιας κυβέρνησης εθνικής ενότητας μεταξύ του δικού σας κόμματος και του ΣΥΡΙΖΑ;

Άλλοι αυτοί. Δεν σήκωσαν το θέμα τότε που έπρεπε να το σηκώσουν. Όταν η Ελληνική Λύση φωνάζαμε και ο Κυριάκος Βελόπουλος από το Σεπτέμβριο ότι, προσέξτε, γίνεται κακό. Είχε πάει ο κ. Κικίλιας τότε στη Σμύρνη θυμίζω και το είχαν από πίσω, εκεί που μιλούσαν αυτός και ο Υπουργός Τουρισμού της Τουρκίας, ήταν από πίσω του το TurkAegean. Η ίδια διαφήμιση ακριβώς. Κανείς δεν είπε τίποτα και φωνάζαμε από τότε και τώρα ο κ. Γεωργιάδης, λέει, δίνω το λόγο μου ότι αυτό το πράγμα θα τελειώσει. Πώς θα τελειώσει; Τώρα που τελείωσε ο χρόνος; Τώρα καταγράφτηκε και παίζει παντού και ξέρει ο Φιλιππινέζος ότι θα πάει στο Αιγαίο θα πάει στην Τουρκία. Αυτά καταφέρατε, κύριε Υπουργέ. Και γι΄ αυτά τα οποία κάνετε θα κριθείτε από το Σεπτέμβριο.

Εδώ στον ΣΚΑΙ, στον δικό σας τον ΣΚΑΙ, εκεί ο κ. Κωστίδης ο οποίος μας ενημερώνει με την προπαγάνδα του καθημερινά για την Τουρκία, τι λέει ο Ερντογάν και τι κάνει ο Ερντογάν και πώς κοιμάται ο Ερντογάν και αν αγκαλιάζει τη γυναίκα του ο Ερντογάν, το είχε πει από τον Νοέμβριο του 2021. Είχε δείξει ολόκληρο ρεπορτάζ. Η Νέα Δημοκρατία δεν άκουγε τίποτα. Ο κ. Γεωργιάδης ο όποιος επισκέπτεται το ΣΚΑΙ μέρα παρά μέρα δεν έμαθε τίποτα, δεν άκουσε τίποτα; ΄Ηρθε χθες και η σφαλιάρα από τη Σύνοδο Αρχηγών του ΝΑΤΟ. Πολύ ωραία, πάρα πολύ ωραία. Τέτοια Νέα Δημοκρατία, τέτοια κυβέρνηση. Τι είναι αυτό το πράγμα τώρα;

Λέει ο Πρωθυπουργός: Δεν είπε τίποτα ο κ. Ερντογάν για την Ελλάδα. Τι να πει; Αφού τα πήρε όλα. Το Αιγαίο τουρκικό, τα F-16 τα πήρε. Και βγαίνουμε εμείς και λέμε, τι ωραία θα πάρουμε τα F-35. 6 δισεκατομμύρια να δώσει ο ελληνικός λαός επειδή θέλει έτσι να βγει και να αλλάξει το στάτους η Νέα Δημοκρατία και ο Κυριάκος Μητσοτάκης. Κουταμάρες, ασόβαρα πράγματα, κύριε Υπουργέ. Λυπούμαι πραγματικά. Πρέπει στον ελληνικό λαό να βγείτε και να πείτε, δεν μπορούμε να κυβερνήσουμε άλλο, πρέπει να φύγουμε. Να αλλάξουμε, να έρθει μια κυβέρνηση σοβαρών ανθρώπων. Αμάν πια.

Πάμε τώρα στο πολυνομοσχέδιο σας. Έχετε πάρει το Προεδρικό Διάταγμα 15΄ του 2022 που αφορούσε την κωδικοποίηση σε ενιαίο κείμενο των διατάξεων της νομοθεσίας, βλέπω εδώ, για την χρηματοδότηση των πολιτικών κομμάτων κ.λπ..

Επί της ουσίας, στο άρθρο 13, προβλέπεται ότι η αποστολή των έντυπων ψηφοδελτίων στις διπλωματικές αρχές θα γίνεται από τα πολιτικά κόμματα με ευθύνη τους και με χρηματοδότηση δική τους. Ξέρετε κανένα κόμμα σαν την Ελληνική Λύση να μπορεί να κάνει σε πρόωρες εκλογές, μέσα σε 20 μέρες, δηλαδή, 40 μέρες σύνολο, γιατί 10 μέρες πριν πρέπει να έχουν πάει τα ψηφοδέλτια εκεί, να μπορεί να κάνει τέτοιες αποστολές; Με τι χρήματα; Με τι ανθρώπους; Πώς θα γίνει αυτό; Κι αν έχουν γίνει λάθος τα ψηφοδέλτια, το χρώμα των ψηφοδελτίων; Ποιος θα τα δει αυτά; Αυτό είναι μόνο και μόνο για να τελειώσετε με τα μικρά κόμματα. Να παίξετε, δηλαδή, εσείς με τον ΣΥΡΙΖΑ άντε και λίγο το ΚΙΝΑΛ που έχει έναν μηχανισμό. Εμείς, το ΜέΡΑ25, το ΚΚΕ, τα άλλα κόμματα τα μικρά, πώς θα αποστείλουμε; Γιατί, δηλαδή, το Υπουργείο Εσωτερικών να μην το κάνει, όπως το έκανε πάντα;

Να ρωτήσω και κάτι. Γνωρίζετε τους εγγεγραμμένους στην Ομογένεια; Έχουμε στοιχεία; Έχουμε στοιχεία. Θα τα μάθουμε και εμείς τα στοιχεία αυτά. Πόσοι είναι αυτοί, οι ευνοημένοι; Είναι δέκα χιλιάδες, είναι εκατό χιλιάδες, είναι εκατόν πενήντα εκατομμύρια; Πόσοι είναι τελικά; Πόσοι έχουν αποκλειστεί; Γιατί έχουν αποκλειστεί μαθαίνω και αρκετοί.

Προφανώς, ένα πράγμα μπορώ να σκεφτώ. Ανικανότητα του Υπουργείου. Ανικανότητα του Υπουργείου, «δεν μπορώ», σου λέει, «να βάλω κι’ άλλο στο κεφάλι μου, αρκετά έχω. Να βάλω και στο κεφάλι μου τώρα, να στέλνω τα ψηφοδέλτια της Ελληνικής Λύσης για να παίρνει ψήφους από την Ομογένεια; Ας το κάνει η ίδια». Έτσι σκέφτεται, προφανώς, το Υπουργείο Εσωτερικών.

Θέλω ένα άλλο θέμα, το οποίο έχω σημειώσει «Χρηματοδότηση των κομμάτων». Ακούστε. Τα χρέη των κομμάτων καταρχάς, τα έχετε λάβει υπόψιν; Πώς θα γίνεται η περαιτέρω χρηματοδότηση του κόμματος της Νέας Δημοκρατίας; Χρωστάτε 345 εκατομμύρια. Πώς θα γίνει η χρηματοδότησή της; Τι θα βάλει, δηλαδή, για να πάρει χρήματα ή εάν τα χρήματα έπρεπε να φεύγουν κατευθείαν, ολόκληρη η χρηματοδότηση να πηγαίνει για να εξοφληθεί κάποτε, αυτά τα χρέη, τα δάνεια, πώς θα τα πάρει; Πώς θα τα ξεπληρώσει, κύριε Υπουργέ; Είστε ένας σοβαρός άνθρωπος, σας γνωρίζω χρόνια στην πολιτική. Χρωστάει 345 εκατομμύρια, ισχύει και το ΠΑΣΟΚ, 300 τόσα εκατομμύρια.

**ΜΑΥΡΟΥΔΗΣ (ΜΑΚΗΣ ) ΒΟΡΙΔΗΣ (Υπουργός Εσωτερικών):** Δεν το ξέρω.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης):** Δεν το ξέρετε; Όλα τα ξέρετε, όλα τα ξέρετε. Εγώ, δεν ξέρω πώς θα τα αποπληρώσετε τα δάνειά σας; Ούτε αυτό το ξέρετε ούτε σας ενδιαφέρει προφανώς. Κάποτε θα αποπληρωθούν, θα έχουμε φύγει εμείς, θα έχουν φύγει τα παιδιά μας, τα εγγόνια μας και μπορεί να αποπληρωθούν. Αν μου πείτε ότι θα αποπληρωθούν σε 10 χρόνια, θα το δεχτώ. Θα πω, σε δέκα χρόνια, να διαιρέσω, να δω πόσα δίνετε κάθε χρόνο;

**ΜΑΥΡΟΥΔΗΣ (ΜΑΚΗΣ ) ΒΟΡΙΔΗΣ (Υπουργός Εσωτερικών):**Έχει πλάνο ο κύριος Ζαχαριάδης.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης):** Ο κύριος Ζαχαριάδης, το έχει το πλάνο! Εντάξει, όταν θα κάνετε μαζί συγκυβέρνηση, να τον πάρετε βοηθό σας στο Υπουργείο Εσωτερικών, να μας πει το πλάνο. Τώρα, όμως, το περιμένουμε από εσάς.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Θα πάρουμε μετακλητό τον Βορίδη.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης):** Κάντε τις πλάκες σας εσείς. Έχετε μάθει το κόλπο. Μια ο ένας, μια ο άλλος, έχετε μάθει, έχετε μάθει το κόλπο. Ωραία. Καμία διάταξη περιορισμού, λοιπόν ή απαγόρευσης συμμετοχής σε εκλογές από χρεοκοπημένα κόμματα. Εδώ τον ήθελα το Βορίδη. Χρεοκοπημένο το κόμμα; Έξοδο από τις εκλογές. Τι έχετε βάλει εσείς; Τη Νέα Δημοκρατία έχετε βάλει εκεί; Το λογότυπό σας έχετε βάλει εγγύηση; Τι εγγύηση έχει βάλει η Νέα Δημοκρατία; Το παλιό λογότυπο ή το καινούργιο ή αυτό που θα φτιάξετε σε λίγο; Ξέρω ότι γελάτε. Λέτε, έχει δίκιο ο Μυλωνάκης, αλλά που να το βρει; Ας τον να λέει ό,τι θέλει. Δεν βαριέσαι. Εντάξει, ας κρίνει ο ελληνικός λαός και αφού του αρέσει και του λαού, δεν είναι κανένα κακό. Τα θέλει. Θέλει, κύριε, να χρωστάει το κόμμα της Νέας Δημοκρατίας και να το ψηφίζει. Πάρα πολύ καλά. Καλά κάνει. Δεν έχουμε κανένα πρόβλημα.

Άρθρο 25, «Απαγορεύεται η χορήγηση δανείων από τις τράπεζες προς τους δικαιούχους κρατικής χρηματοδότησης εφόσον, προς εξασφάλιση των δανείων αυτών, εκχωρείται ή ενεχυριάζεται είτε η κρατική χρηματοδότηση που αφορά σε οικονομικό έτος μεταγενέστερο του έτους χορήγησης του δανείου είτε ποσοστό της κρατικής χρηματοδότησης που υπερβαίνει το πενήντα τοις εκατό (50%) της ετήσιας χρηματοδότησης του δικαιούχου». Τότε, γιατί η Νέα Δημοκρατία παίρνει δάνειο; Πως παίρνει δάνειο; Τα χρέη σας μεγαλώνουν.

**ΑΝΔΡΕΑΣ ΚΟΥΤΣΟΥΜΠΑΣ (Εισηγητής της Πλειοψηφίας):** Δεν θα ξαναπάρει.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης):** Δε θα ξαναπάρει; Ωραία, να μην ξαναπάρει, να μην ξαναπάρει, να το δούμε. Να δούμε για να καταλάβω και εγώ πως από 250 εκατομμύρια έχει πάει 345 εκατομμύρια; Ο κύριος Μητσοτάκης είπε ότι κάθε χρόνο θα μειώνονται τα δάνεια αυτά, από το 2017 που ανέλαβε τη Νέα Δημοκρατία. Αυτά αντί να μειώνονται, ανεβαίνουν. Πολύ ωραία. Τα χρέη των κομμάτων, τα είπαμε. Το παραδέχεστε ότι χρωστάει η Νέα Δημοκρατία 343 εκατομμύρια. Το ΠΑΣΟΚ, χρωστάει, να τα ακούει και η κυρία Λιακούλη που κάνει και αυτή ότι δεν ξέρει τίποτα, τώρα, 318 εκατομμύρια.

Ο ΣΥΡΙΖΑ χρωστάει, 3,9.

**ΔΙΟΝΥΣΙΟΣ-ΧΑΡΑΛΑΜΠΟΣ ΚΑΛΑΜΑΤΙΑΝΟΣ (Εισηγητής της Μειοψηφίας):** Όχι.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Μηδέν.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης):** Το ξεπληρώσατε, το αποπληρώσατε; Μπράβο.

Εντάξει, ορίστε, το αποπληρώσανε, κύριε Βορίδη. Μηδέν, ο κύριος Ζαχαριάδης.

**ΜΑΥΡΟΥΔΗΣ (ΜΑΚΗΣ ) ΒΟΡΙΔΗΣ (Υπουργός Εσωτερικών):** Δεν τους κάνετε τη σωστή ερώτηση. Ρωτήστε τους, ποιο κόμμα έχει δεχτεί διαγραφή οφειλής του; Αυτή είναι η σωστή ερώτηση. Για κάντε τους τη σωστή ερώτηση.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης):** Ωραία, είναι ερώτημα, λοιπόν, να μας απαντήσει ο κύριος Ζαχαριάδης, πόσα χρέη έχουν διαγράψει και αυτοί, να μας απαντήσει μετά, διότι ήταν και διευθυντής κοινοβουλευτικής ομάδας, θα τα ξέρει.

**ΜΑΥΡΟΥΔΗΣ (ΜΑΚΗΣ ) ΒΟΡΙΔΗΣ (Υπουργός Εσωτερικών):** Δεν το ξέρει ο κύριος Ζαχαριάδης, είναι πιο παλιά η ιστορία αυτή.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης):** Δεν κοροϊδεύετε; Κοροϊδεύετε τον κόσμο. Παραμυθιάζετε τον κόσμο και οι δυο σας τώρα.

Πάμε τώρα, να δούμε πόσο μπορούν τα κόμματα ή οι συνασπισμοί κομμάτων που λαμβάνουν κρατική επιχορήγηση για την κάλυψη των δαπανών να πραγματοποιούν πληρωμές προς τρίτους χωρίς χρήση των τριών ειδικών λογαριασμών.

Οι πληρωμές αυτές φτάνουν μέχρι τις 40.000 ετησίως. Άρα, 40.000 μαύρα χρήματα. Όπου θέλει το κόμμα τα δίνει, χωρίς μέσω του λογαριασμού, δεν περνάνε από πουθενά, δεν φαίνονται από πουθενά. Θα μου πείτε, ο Έλληνας πολίτης όταν τον πιάσεις με κάνα χιλιάρικο μαύρο «πω, πω, μαύρα λεφτά». Δούλεψε μαύρα. Εσείς που δουλεύετε μαύρα και δουλεύετε και τον κόσμο συνεχώς, τίποτα, κανένα πρόβλημα.

Πάμε τώρα, στο άρθρο 44. Δεν καταλαβαίνω ποιος είναι ο λόγος που φέρατε αυτή την τροποποίηση. Υπάρχει κάποιος ιδιαίτερος λόγος που απαγορεύεται στην Αντιπολίτευση να κάνει μία ερώτηση εκτός ημερησίας διάταξης; Ποιος είναι ο λόγος; Φιμώνετε ουσιαστικά την αντιπολίτευση. Μόνον ο δήμαρχος ή ο πρόεδρος του δημοτικού συμβουλίου μπορεί να φέρει εκτός ημερησίας διάταξης μία ερώτηση ή ένα θέμα να βάλει μέσα. Οι άλλοι όλοι είναι μουγγοί. Τι αυταρχικότητα και αντιδημοκρατικότητα είναι αυτή; Εσείς, είστε άνθρωπος δημοκρατικότατος. Πώς το κάνετε αυτό;

Στο άρθρο 48, προβλέπεται η δυνατότητα οι οφειλές των κοινωφελών επιχειρήσεων να αναληφθούν από τους ΟΤΑ με απαλοιφή κατά ποσοστό 70% κάθε μορφής πρόσθετων φόρων, τόκων, προστίμων και προσαυξήσεων. Το ίδιο τότε να γίνεται και στους πολίτες. Χρωστάει κάποιος; Όταν έχει τόκους, προσαυξήσεις κτλ., αυτές να καταργούνται, το 70% να μπορεί να αποπληρώνει ο άνθρωπος, να μπει σε μία τάξη και να αποπληρώσει τα χρέη του. Ό,τι γίνεται στους ΟΤΑ ό,τι γίνεται στο κράτος και τους φορείς πρέπει να γίνεται και στους πολίτες. Από εκεί αντλούμε τη δύναμή μας.

Ό,τι έχουμε εμείς, πρέπει να έχουν και οι πολίτες. Τελεία και παύλα. Αυτό είναι το ζητούμενο νομίζω και αυτό πρέπει να πούμε όλοι. Τα υπόλοιπα θα τα πούμε στις επόμενες συνεδριάσεις. Πάντως, νομίζω ότι η Κυβέρνηση προσπαθεί να βρει έναν τρόπο να διασωθεί από τα εγκληματικά της λάθη, είτε στην οικονομία, είτε στην εξωτερική πολιτική, εσωτερική πολιτική και δικαιοσύνη, σταματώντας την φθίνουσα πορεία, αδιαφορώντας ωστόσο, για τις τρέχουσες εξελίξεις οι οποίες δυσχεραίνουν την θέση της Ελλάδας.

Χαρούμενη η Νέα Δημοκρατία διότι, πάνε σε εκλογές για ιδιοτελή σκοπό. Πάνε να κοροϊδέψουν πάλι τον ελληνικό λαό με ωραία παραμύθια να τους δώσει άλλη μια τετραετία για να καταστρέψουν ακόμα περισσότερο τη χώρα και τον κόσμο. Ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει η κυρία Απατζίδη.

 **ΜΑΡΙΑ ΑΠΑΤΖΙΔΗ (Ειδική Αγορήτρια του ΜέΡΑ25)**: Κύριε Πρόεδρε ευχαριστώ και να τοποθετηθώ για τους φορείς που με ρωτήσατε προηγουμένως, ότι τελικά δεν θα καταθέσουμε. Να το έχετε υπόψη σας.

Έχουμε ένα νομοσχέδιο που φέρνει το Υπουργείο Εσωτερικών και ενισχύει τα προεκλογικά σενάρια. Ο λόγος είναι ότι ουσιαστικά περιλαμβάνει διατάξεις που αφορούν την εκλογική διαδικασία, τον έλεγχο των δαπανών των κομμάτων και την ψήφο των αποδήμων. Λίγο πριν τις εκλογές, η Κυβέρνηση Μητσοτάκη, επιχειρεί να κλείσει όλες τις εκκρεμότητες που έχει δημιουργήσει φυσικά η ίδια φέρνοντας για ακόμη μια φορά αλλαγές σε δικούς της νόμους. Πρόκειται για άλλη μια πρακτική που ακολουθείται κατ’ εξακολούθηση καθ’ όλη τη διάρκεια της διακυβέρνησης της Νέας Δημοκρατίας. Νομοθετήματα συντάσσονται κυριολεκτικά στο πόδι. Αποτελούνται από καθαρά φωτογραφικές διατάξεις που αποσύρονται μόλις γίνει γρήγορα η δουλειά της Κυβέρνησης.

Όσον αφορά μάλιστα, τις προβλέψεις για τα οικονομικά των κομμάτων και των υποψηφίων για τις κυρώσεις σε περίπτωση παράβασης, οι διατάξεις που προβλέπονται μειώνουν τα πρόστιμα. Προφανώς, διευκολύνουν έτσι κόμματα με σκοτεινά οικονομικά. Δεν μπορώ να φανταστώ κάποιο άλλο κόμμα πέρα από τη Νέα Δημοκρατία σε αυτή την περίπτωση και όλοι μας γνωρίζουμε ότι η Νέα Δημοκρατία και το ΠΑΣΟΚ είναι πρώτοι στη λίστα αυτή. Τα πρώτα εννέα άρθρα αφορούν σε μέτρα ενσωμάτωσης σε Ευρωπαϊκό Κανονισμό, του 788/2019 για την θέσπιση τεχνικών προδιαγραφών για τα επιμέρους επιγραμματικά συστήματα. Σχετίζονται με το δικαίωμα υπογραφής δήλωσης και υποστήριξης μιας Ευρωπαϊκής Πρωτοβουλίας Πολιτών.

Με το μέρος 3, προωθούνται αλλαγές στη διαδικασία της ψήφου των αποδήμων. Προφανώς, η Κυβέρνηση θεωρεί πως θα βελτιώσουν τις εκλογικές επιδόσεις. Αξίζει να σημειωθεί εδώ, πως ο συγκεκριμένος νόμος ήταν από τους πρώτους που ψηφίστηκαν από την παρούσα Κυβέρνηση και όμως, η ίδια η Κυβέρνηση έρχεται τώρα να τον αλλάξει προτού καν προλάβει να τον εφαρμόσει.

Ας δούμε και πιο συγκεκριμένα ορισμένα άρθρα. Με το άρθρο 11, αλλάζει ο χρόνος που έχει κανείς τη δυνατότητα να εγγραφεί στους εκλογικούς καταλόγους. Σύμφωνα με τις προβλέψεις του νομοσχεδίου, οι εγγραφές των Ελλήνων του εξωτερικού στους ειδικούς εκλογικούς καταλόγους, μπορούν να γίνουν ένα μήνα πριν από την προκήρυξη των εκλογών. Δηλαδή, όχι τρεις μέρες μετά την έναρξη της προεκλογικής περιόδου. Δίνεται έτσι ένα μεγαλύτερο χρονικό διάστημα εγγραφής των Ελλήνων του εξωτερικού. Προφανώς, η κυβερνώσα παράταξη θεωρεί πως μια παρόμοια ρύθμιση θα την ευνοήσει και θα την κάνει πρώτη σε ψήφους, ιδιαίτερα στην περίπτωση προκήρυξης πρόωρων εκλογών όπου ο προγραμματισμός «πάει περίπατο». Βλέπουμε, δηλαδή, ότι πρόκειται για διατάξεις ενός νομοσχεδίου που κάνει μικροπολιτική πάντα προς όφελος των κυβερνώντων, με αποτέλεσμα η Κυβέρνηση να χάνει οποιαδήποτε αξιοπιστία της έχει απομείνει ούτως ή άλλως.

Στο άρθρο 12, προβλέπεται πως σε περίπτωση κωλύματος από τους επόπτες στις εκλογές δηλαδή, των δικαστικών υπαλλήλων, τα καθήκοντα αυτά θα τα εκτελεί ο διαπιστευμένος πρέσβης στη συγκεκριμένη χώρα ή ένα εξουσιοδοτημένο μέλος της ελληνικής διπλωματικής αποστολής που ορίζεται με εντολή του πρέσβη. Είναι σαφές πως και εδώ, βλέπουμε μια περίπτωση προκήρυξης πρόωρων εκλογών που δεν θα υπάρχει διαθέσιμος χρόνος για την αποστολή για τους επόπτες στις εκλογές. Η πρόβλεψη αυτή αφήνει στην πραγματικότητα την εποπτεία των εκλογών σε διορισμένους από την Κυβέρνηση υπαλλήλους. Ξεκάθαρα. Η Κυβέρνηση και πάλι θα ασκήσει έλεγχο με συγκεντρωτικό τρόπο, όπως κάνει πάντα υπέρ της. Δεν μπορούμε παρά να είμαστε εντελώς ανήσυχοι για αυτή την εξέλιξη.

Το άρθρο 13, προβλέπει ότι ο εφοδιασμός των ψηφοδελτίων των συνδυασμών των εκλογικών κέντρων του εξωτερικού, γίνεται με ευθύνη και έξοδα των ίδιων και όχι του Υπουργείου Εσωτερικών, όπως προβλεπόταν. Τα ανέφεραν ούτως ή άλλως και οι προηγούμενοι συνάδελφοι. Τα ίδια προβλέπονται και για τις ευρωεκλογές. Είναι σαφές πως η συγκεκριμένη διάταξη δυσκολεύει σημαντικά εμάς, τα μικρά κόμματα, που έχουμε περιορισμένες δυνατότητες μικρής χρηματοδότησης. Η Κυβέρνηση κάνει ό, τι μπορεί και ότι δεν μπορεί για να εξουδετερώσει τη φωνή και τη δυναμική μας.

Το άρθρο 19, αλλάζει την ημερομηνία κατά την οποία κάποιος μπορεί να εγγραφεί στους καταλόγους των ετεροδημοτών. Δηλαδή, αυτό πάλι μας προκαλεί ιδιαίτερη ανησυχία αν κάποιος, παραδείγματος χάρη σε μια περιφέρεια, το πώς θα λειτουργήσει κατά το δοκούν.

Το άρθρο 22 αφορά στον έλεγχο που διενεργείται για τα ποσά που χορηγήθηκαν στα κόμματα. Περιορίζεται χρονικά ο έλεγχος δίνοντας τη δυνατότητα παρατυπιών. Και εδώ βεβαίως είμαστε πάρα πολύ ανήσυχοι για την εκμετάλλευση αυτής της διάταξης που μπορεί να γίνει από τους συνήθεις ύποπτους.

Το άρθρο 23 διπλασιάζει το ποσό από 20.000 σε 40.000 ευρώ σε δαπάνες που μπορούν να γίνουν από κόμματα, χωρίς τη χρήση των δηλωμένων τραπεζικών λογαριασμών.

Αντίστοιχα, με το άρθρο 24 και τα ποσά που δικαιούνται από τους υποψηφίους. Πρόκειται εμφανέστατα για διατάξεις που ευνοούν τη διαφθορά. Για συναλλαγές κάθε είδους.

Το άρθρο 26 υποχρεώνει τα πολιτικά κόμματα να αναρτούν τους ισολογισμούς στο πρώτο πεντάμηνο κάθε έτους, από το πρώτο δίμηνο που ίσχυε ως τώρα.

Το άρθρο 30 που αφορά τις κυρώσεις σε βάρος πολιτικών κομμάτων και συνασπισμών, μειώνει σε μεγάλο βαθμό τα πρόστιμα που επιβάλλονται, με το πρόσχημα της αποσαφήνισης των προβλέψεων. Η αλήθεια είναι πως σε πολλές περιπτώσεις αναφερόταν ποσοστό επί της τακτικής επιχορήγησης, με τις νέες διατάξεις, όμως τα πρόστιμα είναι μεν προσδιορισμένα, αλλά είναι και σαφώς μικρότερα. Αντίστοιχα, στο άρθρο 31 που αφορά στις κυρώσεις των υποψηφίων. Είναι σαφές πως οι διατάξεις αυτές αφορούν όσους έχουν σκοτεινά οικονομικά, με πρώτη και καλύτερη το δικό σας κόμμα, τη Νέα Δημοκρατία.

Το νομοσχέδιο επίσης, περιλαμβάνει τη διάταξη με την οποία αφαιρείται από τους επικεφαλής των παρατάξεων στους δήμους η δυνατότητα να θέτουν προς συζήτηση τα θέματα εκτός ημερησίας διάταξης. Πρώτη φορά, πρωτάκουστο και αυτό. Η διάταξη αυτή έχει προκαλέσει κύμα αντιδράσεων από φορείς και από την αντιπολίτευση. Σημειώνουμε ότι οι συνεχόμενες αποφάσεις του Συμβουλίου της Επικρατείας περί αντισυνταγματικότητας -ακούσαμε και προηγουμένως τον Υπουργό- των διαφόρων κυβερνητικών πολιτικών που περιορίζουν τη λαϊκή έκφραση, δεν μοιάζουν να πτοούν την Κυβέρνηση. Η Νέα Δημοκρατία συνεχίζει τον αγώνα της ενάντια στη δημοκρατία και την πολυφωνία στην τοπική αυτοδιοίκηση.

Τα τελευταία 3 χρόνια βλέπουμε την αντιδημοκρατική μεταφορά κρίσιμων αρμοδιοτήτων από τα δημοτικά συμβούλια στις επιτροπές. Βλέπουμε επίσης συγκέντρωση όλων των εξουσιών στις παρατάξεις των δημάρχων, αποκλείοντας την αντιπολίτευση από τα προεδρεία των συμβουλίων και των επιτροπών, αλλά ακόμη και διαφόρων νομικών προσώπων δικαιοδοσίας του δήμου. Παράλληλα, βλέπουμε την ιδιωτικοποίηση και την επιχειρηματικοποίηση της αυτοδιοίκησης με την ουσιαστική κατάργηση των δημοτικών υπηρεσιών και την παράδοσή τους σε ιδιώτες. Το αποκορύφωμα είναι φυσικά η ψήφιση του εγκληματικού εκλογικού νόμου για την αυτοδιοίκηση.

Στη συνέχεια αυτών των πολιτικών φίμωσης και αποκλεισμού, η Κυβέρνηση της Νέας Δημοκρατίας με το άρθρο 44 του παρόντος σχεδίου νόμου, επιλέγει να καταργήσει τη δυνατότητα των επικεφαλής των δημοτικών παρατάξεων να θέτουν θέματα προ ημερήσιας διάταξης. Μάλιστα, στην αιτιολογική έκθεση αναφέρει πως έτσι θα διευκολυνθεί η διαδικασία λήψης αποφάσεων και πως διαφορετικά διαταράσσεται λέει η εύρυθμη λειτουργία του δημοτικού συμβουλίου δηλαδή, η Νέα Δημοκρατία βλέπει το δικαίωμα των δημοτικών παρατάξεων της μειοψηφίας να θέτουν θέματα προς συζήτηση πριν ξεκινήσει το δημοτικό συμβούλιο, ως ένα ενοχλητικό εμπόδιο, αντί να το βλέπει ως δομικό στοιχείο της δημοκρατικής λειτουργίας του Δημοτικού Συμβουλίου κάτι δηλαδή, που θα έπρεπε να είναι το αυτονόητο μέσα σε μια δημοκρατική ευνομούμενη πολιτεία.

Πίσω από αυτές τις επικλήσεις σε κυβερνησιμότητα και εύρυθμη λειτουργία κρύβεται η απόπειρα αρπαγής του κράτους από τη Νέα Δημοκρατία και βεβαίως ο αποκλεισμός των αντιπολιτευόμενων δυνάμεων και κυρίως όσων αγωνίζονται κατά των αντιλαϊκών πολιτικών του μνημονιακού πλαισίου. Το ΜέΡΑ25 θα συνεχίσει να διεκδικεί την ανατροπή αυτού του κρεσέντου του αυταρχισμού που αγωνίζεται απέναντι σε αυτές τις πολιτικές. Θα συνεχίσουμε να προτάσσουμε τη διαφορετική αυτοδιοίκηση, μια αυτοδιοίκηση δημόσια, ανοιχτή, πράσινη, δημοκρατική.

Κυρίες και κύριοι συνάδελφοι, εμείς ως ΜέΡΑ25 τοποθετηθήκαμε, σας εξέθεσα ποιες είναι οι βασικές ανησυχίες μας πάνω σε αυτό το νομοσχέδιο και θα ακούσουμε τον Υπουργό, για να δούμε τις δικές του επισημάνσεις. Ευχαριστούμε πολύ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Ολοκληρώθηκαν οι επί της αρχής τοποθετήσεις Εισηγητών και Ειδικών Αγορητών. Να κάνω γνωστά στην Επιτροπή τους εκπροσώπους των φορέων που θα κληθούν αύριο για την ακρόαση. Είναι η ΚΕΔΕ, είναι η ΕΝΠΕ, ο ΦΟΣΔΑ, η Πανελλήνια Ένωση Θρακικών Σωματείων, η Ένωση Πολιτιστικών Φορέων Έβρου, η Ένωση Αποφοίτων Εθνικής Σχολής Δημόσιας Διοίκησης, το ΑΣΕΠ, η Διαδημοτική Επιχείρηση Περιβάλλοντος και Οργάνωσης Διαχείρισης Απορριμμάτων Λιβαδειάς Α.Ε., ΠΟΕ-ΟΤΑ, ΠΟΠ-ΟΤΑ ΑΔΕΔΥ και ΟΣΥΑΠΕ.

Έχει ζητήσει τον λόγο ο συνάδελφος ο κύριος Ζαχαριάδης. Κύριε Ζαχαριάδη, έχετε τον λόγο για 7΄ λεπτά.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Νομίζω ότι ο κοινοβουλευτικός διάλογος στις Επιτροπές είναι σπουδαίος και νομίζω ότι ο κύριος Βορίδης έχει αποφασίσει τις τελευταίες μέρες, τις τελευταίες εβδομάδες της υπουργικής του θητείας να ξεχειλώσει τα πάντα. Έρχεται με θράσος και είναι προκλητικός, ενώ πρέπει να κάνει έναν απολογισμό και να αποχωρήσει, εν πάση περιπτώσει μαζί με την υπόλοιπη κυβέρνηση, σεμνά και ταπεινά, όπως μας έλεγε εμάς να κάνουμε αντιπολίτευση, έρχεται εδώ πέρα και προκαλεί.

Λέει, διατάξεις για τις αποκεντρωμένες, θα τις φέρουμε τροπολογία. Εγώ κύριε Βορίδη που τις είχα διαβάσει αυτές τις διατάξεις, που πήγανε; Τις πήρε πίσω σκληρός πυρήνας του επιτελικού κράτους; Δεν σας αφήνουν από το Μαξίμου; Διότι, κάτι το οποίο είχατε δώσει στη διαβούλευση το φέρνετε με τροπολογία; Ποιες είναι οι σκέψεις σας; Δεν το φέρνετε στο νομοσχέδιο, βγάλτε ένα δελτίο τύπου την προεργασία που έχει γίνει. Ένα δελτίο τύπου σήμερα το απόγευμα. Είμαστε εδώ. Αυτή τη στιγμή, μπορεί αύριο να αλλάξουν όλα. Δεν δεσμεύεστε, αλλά και εκεί θέλετε να αιφνιδιάσετε, αφού ξέρουμε τι θα κάνετε. Θα πείτε για την αξιοκρατία. Θα πείτε για την αριστεία. Θα πείτε ότι εμπιστεύεστε τους δημόσιους λειτουργούς και θα βάλετε επτά δικούς σας. Αυτό θα γίνει. Αυτό κάνετε πάντα, κύριε Βορίδη. Αυτό. Αυτά που έχετε κάνει στην Δημόσια Διοίκηση τις τελευταίες χίλιες μέρες, τα ζηλεύουν και οι πιο σκληροπυρηνικοί απόμαχοι του σκληροπυρηνικού κράτους Δεξιάς, δεν χέουν ξαναγίνει ποτέ. Ποτέ. Πουθενά από κανέναν. Τώρα εσείς, αυτό προσωπικά με τις απόψεις που έχετε και την διαδρομή που έχετε, το παίρνετε σαν παράσημο. Είναι, όμως, ντροπή για την Δημόσια Διοίκηση. Είναι ντροπή για τον κόσμο ο οποίος παλεύει μέσα από μια διαδικασία και υπηρετεί κάποιους θεσμούς.

Πάμε τώρα, στο θέμα των δημοτικών συμβουλίων. Τι θέλετε να πετύχετε με αυτό; Γιατί το κάνετε; Επειδή μπορείτε; Θέλετε να δείξετε στις αντιπολιτεύσεις ότι τσαμπουκά τους κλείνετε τα μικρόφωνα; Νομίζετε ότι θα πετύχει αυτό το πράγμα; Καταλαβαίνω για παράδειγμα ότι σε έναν νησιωτικό δήμο στο Ανατολικό Αιγαίο ή στην Περιφέρεια Ανατολικού Αιγαίου, θέλετε να κλείσετε το μικρόφωνο στην Αντιπολίτευση να μην μπορεί να κατεβάσει ένα ψήφισμα στο δημοτικό ή στο περιφερειακό συμβούλιο, που να σας καταγγέλλει για την υπόθεση της Turkaegean, ας πούμε. Δεν θέλετε να μπορέσει να γίνει αυτό. Νομίζετε ,ότι αν κλείσετε ένα μικρόφωνο, δεν θα ακουστεί ισχυρή φωνή της Αντιπολίτευσης στην κοινωνία;

Έχετε διαλύσει τα δημοτικά συμβούλια τους πήρατε τις αρμοδιότητες. Φέρατε έναn νόμο μπάχαλο. Το Συμβούλιο της Επικρατείας να δούμε την τελική του ετυμηγορία πάντως, όλο το σκεπτικό συνηγορεί στο γεγονός ότι όλα αυτά που κάνατε είναι εκτός πλαισίου. Εσείς, η Kυβέρνηση της νομιμότητας -η άριστη- έρχεστε και λέτε ότι δηλαδή, την Κ.Ε.Δ.Ε. δεν την ρωτήσατε; Τους γαλάζιους δημάρχους τους ρωτήσατε; Τις γαλάζιες αντιπολιτεύσεις τις ρωτήσατε; Εσάς σας φαίνεται δημοκρατικό αυτό που κάνετε; Αυτό δεν το έχει κάνει ποτέ ξανά κανείς. Τώρα που μπαίνουμε στην τελική ευθεία για τις αυτοδιοίκητές εκλογές οι οποίες όντως, θα γίνουν τον Οκτώβρη του 2023, δεν είναι σαν τις Εθνικές εκλογές θα γίνουν τον Ιούλιο του 2023 και όλοι έχουμε επαναπαυθεί που θα γίνουν τον Ιούλιο.

**ΜΑΞΙΜΟΣ ΧΑΡΑΚΟΠΟΥΛΟΣ (Προέδρος της Επιτροπής):** Η συζήτηση είναι να μην γίνουν αργότερα (…) για πιο πρόωρες, μεταγενέστερες.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Είχαν κάποιες σκέψεις, αλλά τους κάναμε μια επίκαιρη ερώτηση εκεί, πήραν κάποια παραδείγματα από την ευρύτερη γειτονιά μας. Δεν το τόλμησαν, έχουν θράσος δεν έχουν φτάσει ακόμα στον υπερθετικό βαθμό θα δούμε, έχουμε κάποιους μήνες ακόμα. Πάρτε το πίσω. Είναι απέναντι όλοι, είναι κύριε Βορίδη, είναι μια δημοκρατική κηλίδα. Μην το έχετε και αυτό στον πολιτικό σας βιογραφικό. Αποσύρετέ το. Υπό την πίεση της Αντιπολίτευσης, υπό την πίεση της Κ.Ε.Δ.Ε., υπό την πίεση των συντηρητικών. Τώρα, δύο θέματα ακόμα.

Σας κατέθεσα επίκαιρη ερώτηση και μου απαντήσατε ότι δεν σκέφτεστε να κάνετε τίποτα με την αποπληρωμή των δανείων των κομμάτων που διογκώνονται και ψιθυρίσατε προηγουμένως «ποιο κόμμα έχει κάνει αναδιάρθρωση του τραπεζικού του δανεισμού στη χώρα;» Ο ΣΥ.ΡΙΖ.Α. που δεν χρωστάει ούτε ένα ευρώ. Έκανε κάτι παράνομο ο ΣΥ.ΡΙΖ.Α.; Φέρτε το θέμα να το συζητήσουμε στο Κοινοβούλιο, ποια είναι η διαδρομή και η αποπληρωμή των χρεών του ΣΥ.ΡΙΖ.Α., ποια είναι της Νέας Δημοκρατίας, ποια είναι του ΠΑΣΟΚ-ΚΙΝ.ΑΛ; Δεν ξέρω εκεί, πόσα ΑΦΜ μπλέκονται- ποια είναι όλων των κομμάτων και να πάμε και πίσω, ποιος ήταν τότε που έγιναν αυτά- διότι, αυτά είναι πριν την νομισματική αλλαγή.

Στην Τράπεζα της Ελλάδας, από πού είχαν χορηγηθεί αυτά τα δάνεια, ποιες ήταν οι διοικήσεις; Όχι να χρωστάτε 400 εκατομμύρια, να μην χρωστάμε ούτε ευρώ και να λέτε εδώ πέρα, ψιθύρους. Χρωστάτε 400 εκατομμύρια ευρώ. Το καταλαβαίνετε, κύριε Βορίδη; Το νούμερο το αντιλαμβάνεστε; Είναι μέγεθος για τον προϋπολογισμό -να είμαστε καλά, να είστε καλά, να είστε δέκα χρόνια στην αντιπολίτευση- θα χρωστάτε πάνω από 800 εκατομμύρια, πριν το 2035 θα φτάσετε το 1 δισεκατομμύριο. Τι νομίζετε ότι είστε, πώς νομίζετε ότι ζείτε, από πού νομίζετε ότι ζείτε;

Αυτός ο παρασιτισμός πρέπει να σταματήσει και μου είπατε στην επίκαιρη ότι εγώ θέλω να στραγγαλίσω οικονομικά την Νέα Δημοκρατία και ότι είναι αντιθεσμική, αντιδημοκρατική συμπεριφορά, ενώ να φορτώνει 40 χρέη η Νέα Δημοκρατία κάθε χρόνο τις τράπεζες, είναι Δημοκρατία και να παίρνουμε το σπίτι σε έναν άνθρωπο ο οποίος επειδή έχασε την δουλειά του ή επειδή του ήρθε ο λογαριασμός παραπάνω ή επειδή δεν μπορεί να πληρώσει το φυσικό αέριο, να του παίρνουμε το σπίτι, είναι δημοκρατική συμπεριφορά; Αυτή είναι η Δημοκρατία, να ζουν τα κόμματα σαν αυλικοί πλουσιοπάροχα, καμπάνιες και ο κόσμος να μην μπορεί να πάει στο σουπερμάρκετ και να αγοράσει δύο τσάντες τρόφιμα, αυτό λέτε στον κόσμο. Κύριε Βορίδη, 120 ευρώ θέλει, για να γεμίσει το ρεζερβουάρ ενός αυτοκινήτου ενός GOLF σήμερα, ένα COROLA -για να μην λέμε πως κάνω διαφήμιση την μία ή την άλλη εταιρεία- κάποιοι μπορεί να είχαν σχέσεις με γερμανικές εταιρίες, έβαλα και μια ιαπωνική -καταλάβατε τώρα- στο παρελθόν, μην παρεξηγηθούμε εδώ πέρα.

Πληροφορήθηκα πριν από λίγο πως έφυγε από την ζωή ο Ηλίας Νικολακόπουλος. Ήταν ένα φωτισμένο μυαλό, ένας σπουδαίος άνθρωπος, ένας πραγματικά προοδευτικός και δημοκράτης, ένας πολύ σοβαρός επιστήμονας, νομίζω ευρείας και ευρύτερης αποδοχής, που μας έμαθε να διαβάζουμε και πίσω από τις λέξεις, αλλά και πίσω από τις μπάρες.

Σας ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Το Προεδρείο και νομίζω, εκφράζοντας τα συναισθήματα όλων, θα ήθελα να διαβάσουμε τα συλλυπητήριά μας στην οικογένεια και τους οικείους του αείμνηστου Νικολακοπούλου. Ήταν, πράγματι, ένας πρωτοπόρος στον χώρο των δημοσκοπήσεων, των ερευνών της κοινής γνώμης, καταξιωμένος ακαδημαϊκός καθηγητής.

Θα κλείσουμε τη συνεδρίαση με την ομιλία του Υπουργού Εσωτερικών, του κ. Μάκη Βορίδη. Ελέχθησαν πολλά, κύριε Υπουργέ και πέραν του νομοσχεδίου, ελπίζω σε 20΄ λεπτά να έχετε την δυνατότητα να τα απαντήσετε όλα.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Εσωτερικών):** Ευχαριστώ πολύ κύριε Πρόεδρε. Κοιτάξτε, ας πω μερικά πράγματα για το νομοσχέδιο. Μετά, θα προσπαθήσω να απαντήσω σε ορισμένες από τις παρατηρήσεις των συναδέλφων.

Το νομοσχέδιο αυτό, η αλήθεια είναι και αυτό είναι ακριβές πως στην πραγματικότητα, προήλθε από επεξεργασία διατάξεων που έχει κάνει κυρίως, η Διεύθυνση Εκλογών του Υπουργείου Εσωτερικών. Είχε μία νομική υποχρέωση σημαντική και είχε περιληφθεί και στο σχέδιο δράσης του Υπουργείου Εσωτερικών και αυτό αφορά τα μέτρα εφαρμογής του Ευρωπαϊκού Κανονισμού.

Μπορεί ο καθένας να έχει την γνώμη του του για τον ευρωπαϊκό κανονισμό. Η αλήθεια, όμως, είναι ότι είναι ένα θεσμικό πλαίσιο, το οποίο επιτρέπει στους ευρωπαίους πολίτες, κάτω από ορισμένες προϋποθέσεις και κάτω από ορισμένες διαδικασίες, να προτείνουν και να ζητήσουν νομοθεσία από την από το Ευρωπαϊκό Συμβούλιο και από το Ευρωπαϊκό Κοινοβούλιο. Με αυτή την έννοια, η Ευρωπαϊκή Πρωτοβουλία Πολιτών είναι ένας σημαντικός θεσμός.

Είχαν ανακύψει ζητήματα στο ζήτημα της εφαρμογής της λειτουργίας τους. Ποια ήταν τα ζητήματα που είχαν ανακύψει; Κυρίως το πώς διασφαλίζονται οι προϋποθέσεις που υπάρχουν σε αυτόν τον κανονισμό, για να μπορέσει να ασκηθεί αυτό το δικαίωμα, το οποίο αναγνωρίζει η νομοθεσία στους ευρωπαίους πολίτες. Ποιες ήταν οι προϋποθέσεις; Ότι έπρεπε να υπάρξει ένας ορισμένος αριθμός που το ζητάει και βέβαια αυτός ο αριθμός έπρεπε με έναν ορισμένο τρόπο να ταυτοποιείται. Όταν, δηλαδή, υποβάλλεται το αίτημα, κάπως να ξέρουμε ότι πράγματι πίσω από αυτό που υπογράφει υπάρχει ένα υπαρκτό πρόσωπο.

Έπρεπε, λοιπόν, να υπάρξει μια διασφάλιση και στην χώρα μας για την διαδικασία αυτή και τα πρώτα άρθρα του νομοσχεδίου μας εκείνο το οποίο κάνουν είναι πως ουσιαστικά, ακριβώς διασφαλίζουν τον τρόπο με τον οποίο γίνονται αυτού του τύπου οι πιστοποιήσεις και για αυτό μιλάμε και για ένα επιγραμμικό σύστημα, ένα on-line σύστημα το οποίο στην πραγματικότητα, θα μπορεί να μας οδηγεί σε μια ταυτοποίηση αυτών που έχουν πάρει αυτή την πρωτοβουλία, προκειμένου να συγκεντρωθούν οι απαιτούμενες δηλώσεις υποστήριξης για την νομοθεσία που θα ζητήσουν οι πολίτες.

Αντίστοιχα ζητήματα γεννώνται από αυτόν που είναι διαχειριστής αυτής της πρωτοβουλίας διότι, αυτός έχει πλέον και την υποχρέωση να προστατεύει τα προσωπικά δεδομένα άρα, να λαμβάνει τα μέτρα αυτά και, βέβαια, πρέπει να προβλεφθούν τυχόν παραβάσεις που μπορεί να τελέσει ο συγκεκριμένος και να υπάρχουν και οι αντίστοιχες κυρώσεις για αυτό. Οι βασικές παραβάσεις είναι ότι, προφανώς, υπάρχουν παραβάσεις που αφορούν αυτήν καθαυτήν τη νομοθεσία, αλλά υπάρχουν και παραβάσεις που μπορεί να συνδέονται με την χρήση βίας ή με απειλές πολίτη για την υπογραφή της δήλωσης υποστήριξης μιας συγκεκριμένης πρωτοβουλίας πολιτών ή ο κίνδυνος εξαπάτησης με ψευδείς ειδήσεις ή πληροφορίες. Άρα, προβλέπεται εδώ ένα θεσμικό πλαίσιο που διασφαλίζεται η ακεραιότητα της διαδικασίας αυτής. Άρα, λοιπόν, αυτές είναι πολύ θετικές, πολύ χρήσιμες, πολύ σημαντικές διατάξεις για ένα σημαντικό θεσμικό εργαλείο.

Υπήρξαν εν συνεχεία πράγματι, διατάξεις σχετικές με την εκλογική διαδικασία. Ορισμένες από αυτές ουσιαστικά, αποτελούν εισήγηση και πρόταση του αρμόδιου τμήματος του Αρείου Πάγου για την καλύτερη εφαρμογή και λειτουργία της εκλογικής νομοθεσίας. Από αυτό καταλαβαίνω ότι υπήρξαν σκέψεις ότι αυτό είναι ένα εκλογικό νομοσχέδιο και ρυθμίζουμε τώρα ενόψει εκλογών διάφορα ζητήματα της εκλογικής νομοθεσίας. Έχω κατ’ επανάληψη πει για να είμαστε και λίγο συνεννοημένοι όλοι και να μην υπάρχουν υπερβολές πως ούτως ή άλλως, ξεκινάει ο τελευταίος χρόνος της θητείας της Κυβέρνησης. Ο χρόνος των εκλογών όπως και να το δει κανένας είμαστε πάντα στον τελευταίο χρόνο. Δεν ξέρω γιατί πρέπει να υπάρχει προωρότητα των εκλογών για να τα ρυθμίσουμε αυτά. Πρέπει να ρυθμιστούν. Πρέπει να τακτοποιηθούν.

Άρα, λοιπόν, κάποια στιγμή, όποια στιγμή στον τελευταίο χρόνο της θητείας, φέρεις κάτι που σχετίζεται με την εκλογική νομοθεσία, θα σου πουν ότι πας να κάνεις πρόωρες εκλογές. Εγώ δεν μπαίνω στην συζήτηση των πρόωρων εκλογών. Νομίζω ότι είναι ξεκάθαρη η θέση του Πρωθυπουργού ως προς το ζήτημα αυτό. Ο Πρωθυπουργός είναι και ο μόνος ο οποίος έχει τη δυνατότητα να προκηρύξει πρόωρες εκλογές. Όλοι οι υπόλοιποι μπορεί να κάνετε σκέψεις ή μπορεί να εκφράζετε επιθυμίες. Παρεμπιπτόντως, δεν έχω καταλάβει και από τη στάση της Αξιωματικής Αντιπολίτευσης. Τις θέλει αυτές τις εκλογές; Δεν τις θέλει αυτές τις εκλογές; Φοβάται για αυτές τις εκλογές; Ανησυχεί για αυτές τις εκλογές;

Η αλήθεια είναι ότι καταλαβαίνω ότι, εκ καθήκοντος και εξ επαγγέλματος, η Αξιωματική Αντιπολίτευση ζητά τις εκλογές, αλλά έχει βαθύτατη ανησυχία για τις εκλογές. Γιατί αλλιώς τι είναι όλη αυτή η συζήτηση για το αν δραπετεύουμε, για το αν θα είναι δύσκολος ο χειμώνας, για το αν θα είναι εύκολος ο χειμώνας;

Εσείς έπρεπε να πείτε, είτε είναι εύκολος ο χειμώνας είτε είναι δύσκολος ο χειμώνας, εμείς θέλουμε αύριο το πρωί να κάνουμε εκλογές. Αυτό, λοιπόν, είναι για κάποιον ο οποίος –λέω - ζητάει εκλογές. Προφανώς κύριε συνάδελφε, όταν τις ζητούσαμε εμείς, πάλι το ίδιο είχα πει. Είχα πει ότι αυτό έχει πολιτικά χαρακτηριστικά το αίτημα διότι, δεν έχει καμία πρακτική σημασία το αίτημα της Αντιπολίτευσης -της εκάστοτε αντιπολίτευσης- ως προς τον χρόνο διεξαγωγής των εκλογών. Αυτό, θεσμικά και συνταγματικά παραμένει προνόμιο του Πρωθυπουργού. Αυτός το αποφασίζει, αυτός μπορεί να το ζητήσει. Όλα τα υπόλοιπα, καταγράφονται πολιτικά. Τι επισημαίνω σε εσάς; Επισημαίνω μια αντίφαση ότι από την μια μεριά ζητάτε τις εκλογές και από την άλλη μεριά λέτε ότι τώρα, για κάποιον λόγο ζητάει ή πρόκειται να γίνουν πρόωρες εκλογές άρα, δεν ξέρω.

Εμένα δεν θα με ενδιέφερε αυτό, θα έλεγα εκλογές αύριο το πρωί για όποιον λόγο θέλει ο Πρωθυπουργός. Αν είναι καλός ο χειμώνας ή κακός ο χειμώνας δεν με νοιάζει, εάν θέλω εκλογές. Επισημαίνω μια πολιτική αντίφαση η οποία να πω την αλήθεια-γι’ αυτό λέω ότι είναι εξ επαγγέλματος - εγώ κατανοώ και τα θέματα που έχει η Αντιπολίτευση, όταν τρία χρόνια είναι σταθερά δημοσκοπικά πρώτη η Νέα Δημοκρατία από 8 έως 12 μονάδες προφανώς, το αίτημα των εκλογών εγκυμονεί σοβαρούς κινδύνους. Έχει υψηλή διακινδύνευση να αποκαλυφθεί αυτό το οποίο πρόκειται να αποκαλυφθεί, οποτεδήποτε γίνουν εκλογές. Αλλά, μπορώ να σας διαβεβαιώσω ότι αυτό το εκλογικό νομοσχέδιο, δεν ήταν συνδεδεμένο και δεν είναι καθ’ οποιονδήποτε τρόπο συνδεδεμένο με τις εκλογές, αλλά προφανώς, είναι μια σειρά από ζητήματα που πρέπει να ρυθμιστούν.

Πέρα από τα επιμέρους σημεία τα οποία μπορούμε να συζητήσουμε και τα οποία αν θέλετε δεν απασχόλησαν ιδιαιτέρως. Εδώ θέλω να επισημάνω το εξής ότι υπάρχουν πράγματι τροποποιήσεις και επειδή άκουσα ότι τροποποιούμε και ξανά τροποποιούμε ένα διάταγμα, το οποίο ουσιαστικά κωδικοποιήσαμε προσφάτως αληθές είναι το Προεδρικό Διάταγμα 15 του 2022. Θυμίζω, όμως, αυτό ήταν κωδικοποιητικό διάταγμα ήταν διοικητική η κωδικοποίηση του. Απλώς, συγκεντρώσαμε σε αυτό το Προεδρικό Διάταγμα όλη τη νομοθεσία που υπήρχε τότε, δεν ήταν νομοθετική η κωδικοποίησή του. Επομένως, δεν είχε παρεμβάσεις πάνω στη νομοθεσία. Απλώς, βάλαμε στη σειρά και συγκροτήσαμε με Κωδικοποιητικό Διάταγμα το 15/2022 την εκλογική νομοθεσία.

Εδώ, όμως, υπάρχουν παρεμβάσεις. Οι παρεμβάσεις αυτές για να είμαστε όλοι συνεννοημένοι έχουν γίνει με υπόδειξη και πρωτοβουλία της αρμόδιας Επιτροπής της Βουλής. Είναι η Επιτροπή Ελέγχου των Οικονομικών των Κομμάτων της Βουλής, που ουσιαστικά ζήτησε τις παρεμβάσεις στο σημείο αυτό και επειδή ακούστηκε κάτι, να πω επίσης πως σε αυτήν την Επιτροπή εκτός από τους εκπροσώπους των κομμάτων συμμετέχουν - όπως ξέρετε - και δικαστικοί έχει, λοιπόν, διαμορφωθεί μια εμπειρία και μια πρακτική. Εδώ, ο εξορθολογισμός που προτείνετε έρχεται να εναρμονίσει τη νομοθεσία, με μία επί μακρόν διαμορφωθείσα πρακτική. Δηλαδή, δεν έχει νόημα με δυο λόγια και δεν είναι και δίκαιο πολιτικά σωστό, να λες ότι μπορεί να επιβληθεί – λέω - για μία εκλογική παράβαση προστίμου από 0 έως 3 εκατομμύρια, να έχει διαμορφωθεί μια αδίστακτη πρακτική που να βάζει νέο πρόστιμο από 10.000 ευρώ έως 50.000 ευρώ, αλλά να εξακολουθούμε να διατηρούμε τα 3 εκατομμύρια. Αυτό δεν έχει καμία λογική διότι, στην πραγματικότητα και αυτό, δημιουργεί και ένα ζήτημα για τον ίδιο τον τρόπο με τον οποίο και οι ίδιοι οι δικαστές συμπεριφέρονται μέσα στο πλαίσιο αυτό. Προφανώς, εδώ, υπάρχει ένα νομικό ελάττωμα στην κατασκευή αυτών των διατάξεων όταν αυτές ψηφίστηκαν διότι, υπήρξε ένα πολύ μεγάλο εύρος και μια πολύ μεγάλη δυνατότητα την οποία εν συνεχεία η Επιτροπή ποτέ δεν αξιοποίησε. Έρχεται, λοιπόν, εδώ, να γίνει μία προσαρμογή σύμφωνα με αυτά τα οποία ουσιαστικά μας υπέδειξε το ίδιο το Κοινοβούλιο. Τώρα, υπάρχουν άλλα ζητήματα τα οποία απασχόλησαν και βλέπω τώρα ότι έγινε μεγάλη συζήτηση, επιτρέψτε μου, για το θέμα αυτό των μειοψηφιών του άρθρου 44. Θέλω λίγο να αναφερθώ σε αυτό.

 Θέλω να διαβεβαιώσω ότι η πρόθεσή μου δεν είναι να φιμώσω τον οποιονδήποτε, αλλά από την άλλη μεριά δεν είναι και πρόθεσή μου να αφήσω μια κατάσταση η οποία κυριολεκτικά, κατά τη γνώμη μου, αποτελεί ευτελισμό της διαδικασίας μέσα στα δημοτικά συμβούλια. Τα δημοτικά συμβούλια είναι συλλογικά διοικητικά όργανα. Τι σημαίνει συλλογικό διοικητικό όργανο; Ασκούν τις αρμοδιότητες τους. Ποιες είναι οι αρμοδιότητες τους; Οι αρμοδιότητες που έχουν οι Οργανισμοί Τοπικής Αυτοδιοίκησης Α’ βαθμού. Οι αρμοδιότητες αυτές. Να συζητήσουμε για το υπόλοιπο, για το ΣτΕ.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του ΚΚΕ):** *(ομιλεί εκτός μικροφώνου)*

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Δύο λεπτά. Κύριε Συντυχάκη, ακούστε. Επειδή παρεμβαίνετε, μου επιτρέπετε και την προσωπική αναφορά, μόνο γιατί εσείς παρεμβαίνετε διακόπτοντας. Ακούστε, όμως, κάτι. Το να χρησιμοποιείτε μία διάταξη η οποία δίνει την δυνατότητα προ ημερησίας διάταξης, να ζητήσουν οι επικεφαλής των παρατάξεων της Αντιπολίτευσης να συζητηθεί κατεπείγον θέμα το οποίο την θεματολογία του -μου επιτρέπετε, είστε πολύ εξοικειωμένος, γνωρίζετε, έχετε εμπειρία- ξεκινά από το να συζητήσουμε για τον πόλεμο στην Ουκρανία καταλήγει να συζητάνε για τους Σαντινίστας, καταλήγει να συζητάνε την εκπαιδευτική πολιτική της Κυβέρνησης ή να συζητάνε ό,τι άλλο μπορεί να φανταστεί ο καθένας.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κύριε Υπουργέ, παρακαλώ. Να επανέλθουμε στα του νομοσχεδίου, χωρίς τις παρεμβάσεις διότι, δεν θα τελειώσουμε ποτέ. Ολοκληρώστε παρακαλώ. Κύριε Συντυχάκη, θα έχετε την ευκαιρία σας αύριο στα άρθρα να επανέλθετε.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κ.Κ.Ε.):**Ο πόλεμος είναι αυτό που ενδιαφέρει την Κυβέρνηση για την επιβολή της άκρα του τάφου σιωπής.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Επανέρχομαι, λοιπόν και λέω. Εγώ χαίρομαι για την αντίδραση αυτή την συγκεκριμένη, από πλευράς ΚΚΕ διότι, επιτέλους, προσεγγίζουμε το θέμα ειλικρινά. Τι σημαίνει, λοιπόν; Ότι ενώ, λοιπόν, οι αρμοδιότητες του δημοτικού συμβουλίου είναι προσδιορισμένες και περιγεγραμμένες με απόλυτη ακρίβεια στον νόμο και είναι οι τοπικές αρμοδιότητες όπως ορίζει το Σύνταγμα και όπως αυτές έχουν αναλυθεί στον νόμο, χρησιμοποιείτε μία διάταξη η οποία δεν έχει καμία απολύτως σχέση με τις αρμοδιότητες του δημοτικού συμβουλίου. Τελικώς, τι γίνεται; Ναι, το δημοτικό συμβούλιο προφανώς, σε πολλές περιπτώσεις θα καταλήξει να απορρίψει τέτοιου είδους αιτήματα. Σωστά. Αφού, όμως, έχει προηγηθεί συζήτηση μιας ώρας, εάν πρέπει να απορριφθούν και έχουμε καταλήξει στο εξής φαινόμενο το οποίο τώρα αυτό ζούμε. Στα δημοτικά συμβούλια τα προ ημερησίας διατάξεως να διαρκούν πέντε ώρες και τα της ημερησίας διατάξεως να διαρκούν μισή. Δηλαδή, αυτά που είναι κατεξοχήν η αρμοδιότητα του δημοτικού συμβουλίου να διεξάγονται, να ολοκληρώνονται και να τελειώνουν γιατί τι είναι;

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κ.Κ.Ε.):** *(ομιλεί εκτός μικροφώνου)*

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Πάντοτε έτσι ήταν. Γιατί, κοιτάξτε κύριε Συντυχάκη, δεν σηκώνει τόσο πολύ κουβέντα. Η χορήγηση μιας άδειας υγειονομικού ενδιαφέροντος ή ακόμα και η έγκριση ενός τεχνικού έργου δεν σηκώνει τόση κουβέντα. Όταν, όμως, θέλουμε να πλατιάσουμε την κουβέντα με πράγματα τα οποία δεν έχει καμία αρμοδιότητα το δημοτικό συμβούλιο εγώ λέω ότι τότε ευτελίζεται η διαδικασία του δημοτικού συμβουλίου.

Λαμβάνω υπόψη τις παρατηρήσεις, ακούστε, τις λαμβάνω υπόψη τις παρατηρήσεις σας, αλλά πρέπει να συμφωνήσουμε ότι πρέπει να βρεθεί ένας τρόπος, ούτε τα δημοτικά συμβούλια να κάνουν επαναστατική γυμναστική και έναν ακτιβισμό ο οποίος δεν έχει κανένα νόημα, να μπορούν να κάνουν την δουλειά τους και να διαφυλάξουν το κύρος της δραστηριότητάς τους. Να σκεφτούμε πάνω σε αυτό, αλλά πρέπει, λοιπόν και να διαφυλαχθούν δικαιώματα της Αντιπολίτευσης 100%, αλλά σίγουρα δεν μπορεί να παραμείνει η κατάσταση ως έχει.

Εγώ θα σκεφτώ αποτελεσματικούς τρόπους, ώστε και η Αντιπολίτευση να λέει ό,τι θέλει, αλλά πρέπει να βρούμε και έναν τρόπο να λειτουργούν αποτελεσματικά τα δημοτικά συμβούλια. Αυτή η κατάσταση σήμερα, δεν είναι σωστή. Αυτό είναι που προσπαθεί να αντιμετωπίσει η συγκεκριμένη διάταξη. Θα δούμε το πώς, αν θέλετε. Με αφορμή τη συζήτηση που γίνεται στο Κοινοβούλιο, μπορούμε να εισάγουμε διατάξεις οι οποίες, όμως, ξαναλέω, θα επιτρέπουν στα δημοτικά συμβούλια να κάνουν την δουλειά τους. Θα επιτρέπουν στα δημοτικά συμβούλια να λειτουργούν στα όρια των αρμοδιοτήτων τους και όχι να συζητούν περί παντός επιστητού. Μάλιστα, συχνά επί της διαδικασίας να συζητάνε για το αν θα συζητήσουν επί παντός επιστητού. Να συζητούν δήθεν, για κατεπείγον και να συζητούν μιάμιση ώρα για το αν είναι κατεπείγον, αλλά παρεμπιπτόντως, συζητώντας γι’ αυτό να κάνουν και όλη την άλλη δήθεν, ζύμωση. Αυτό, λοιπόν, είναι αυτό που με ενδιαφέρει να ρυθμίσω με την παρέμβαση αυτήν και όχι, κάτι άλλο.

Άκουσα πολλή συζήτηση για το θέμα των αποκεντρωμένων διοικήσεων. Με ρώτησε και η κυρία Λιακούλη με ποιους έχω διαβουλευτεί. Κοιτάξτε, για τις αποκεντρωμένες διοικήσεις έχω πει τι θα κάνω. Επομένως, δεν αιφνιδιάζω κανέναν. Έχω πει ότι βρισκόμαστε στο ξεκίνημα ενός ολοκληρωμένου σχεδίου για την αναβάθμιση των αποκεντρωμένων διοικήσεων. Αυτό το σχέδιο περιλαμβάνει μια σειρά από δράσεις. Ένα από τα σημεία τα οποία έχουμε αντιμετωπίσει ως σημεία δυσλειτουργίας είναι ότι υπήρξε η επιλογή επικεφαλής των αποκεντρωμένων διοικήσεων να είναι υπηρεσιακός παράγων, ο οποίος είχε βαθμό Γενικού Διευθυντή και λειτούργησαν οι αποκεντρωμένες διοικήσεις. Αφήσαμε να λήξει η θητεία αυτών των συντονιστών των αποκεντρωμένων διοικήσεων. Όμως, το αποτέλεσμα, ο απολογισμός αυτής της δράσης και εδώ αν ρωτήσει κανένας παρότι δεν οφείλει, αλλά αν ρωτήσει κανένας την εμπειρία και των εργαζομένων από τον θεσμό αυτό, θα πάρετε απαντήσεις πάρα πολύ σαφείς.

Άρα, λοιπόν, εγώ λέω το εξής τώρα. Ότι το μοντέλο το οποίο ακολουθούμε είναι ακριβώς, το μοντέλο του επιτελικού κράτους. Αυτό δηλαδή, το οποίο εγώ πιστεύω ισχυρά και θεωρώ ότι είναι από τα σπουδαιότερα πράγματα που έχει κάνει η Κυβέρνηση αυτή. Τι δηλαδή; Ναι, πράγματι ο υπηρεσιακός παράγων παραμένει, ο συντονιστής παραμένει, διατηρείται. Απλώς έχει από κάτω του το προσωπικό και τα οικονομικά. Επομένως, έχει κατ’ αναλογία τις αρμοδιότητες που έχει ο Υπηρεσιακός Γραμματέας Υπουργείου. Κατ’ αναλογίαν έτσι, στην αποκεντρωμένη διοίκηση, αλλά τοποθετείται από κει και πέρα ένας γραμματέας, ο οποίος γραμματέας είναι πολιτικό πρόσωπο, είναι τοποθετημένος πολιτικά και αυτός παίρνει την ευθύνη της λειτουργίας της αποκεντρωμένης διοικήσεως. Δεν είναι η μόνη παρέμβαση για την αναβάθμιση των αποκεντρωμένων διοικήσεων. Θα αλλάξουν τα οργανογράμματά τους. Θα αλλάξουν οι οργανισμοί τους. Θα ενισχυθούν με προσωπικό και έχουμε εντάξει μέσα στο έργο της πολυεπίπεδης διακυβέρνησης το οποίο είναι έργο του Ταμείου και την μεγάλη συζήτηση για τις αρμοδιότητες οι οποίες θα μείνουν στις αποκεντρωμένες διοικήσεις, προκειμένου να μπορούν να ασκούνται με αποτελεσματικότητα.

Όλη η συζήτηση για τις αποκεντρωμένες διοικήσεις έχει ενδιαφέρον διότι, τώρα ανοίγει. Διότι, ξέρετε, τώρα, θα τοποθετηθούν και οι πολιτικές δυνάμεις πάνω σε αυτό. Διότι, όλο αυτό το χρονικό διάστημα, τι ακούγαμε; Ότι οι αποκεντρωμένες διοικήσεις δεν λειτουργούν ότι οι αποκεντρωμένες διοικήσεις είναι προβληματικές ότι οι αποκεντρωμένες διοικήσεις δεν κάνουν τη δουλειά τους, κ.λπ.. Ωραία. Εδώ, όμως, δεν είχαμε ακούσει το πως σε τελευταία ανάλυση, όλο αυτό το χρονικό διάστημα και μιλώ από το 2010 και εντεύθεν, θα λειτουργήσουν αποτελεσματικά οι αποκεντρωμένες διοικήσεις. Όλοι εντοπίζουν το πρόβλημα, αλλά κανείς δεν θέλει να το ακουμπήσει.

Εμείς, λοιπόν, έχοντας και αν θέλετε την εμπειρία πια αυτήν τη 12ετή προφανώς, αρχίζουμε μία παρέμβαση η οποία δεν θα σταματήσει με την ψήφιση της συγκεκριμένης διατάξεως και της συγκεκριμένης τροπολογίας. Θα ξεκινήσει με την ψήφιση αυτή και έχει πολλή δουλειά, μέχρι οι αποκεντρωμένες διοικήσεις να σταματήσουν αυτόν τον μετεωρισμό τους ο οποίος υπάρχει ουσιαστικά, από τον ιδρυτικό τους νόμο, να πατήσουν στα πόδια τους καλά και να επιτελέσουν το έργο το οποίο πρέπει να επιτελέσουν.

Τώρα, νομίζω ότι χρωστώ και άλλες απαντήσεις. Επειδή άκουσα παρατηρήσεις για το θέμα του κόστους μεταφοράς ψηφοδελτίου. Ακούστε κάτι. Αυτό είναι κάτι το οποίο το ζητά η Υπηρεσία. Γιατί; Πρέπει να σας πω ότι το δέχθηκα ασμένως. Δεν το ζητά διότι, το πρόβλημα είναι οικονομικό, κύριε Συντυχάκη και κύριε Μυλωνάκη. Δεν είναι εκεί το θέμα. Το ζητά για λόγους ακεραιότητας. Τι λέει, δηλαδή; Σε όλους εκλογικούς μηχανισμούς, η ευθύνη της παραδόσεως των ψηφοδελτίων είναι των πολιτικών κομμάτων. Σε όλους, σε όλους και στις ευρωεκλογές, που έχουμε κατοίκους εξωτερικού. Άρα, λοιπόν, μέχρι τώρα, αυτή ήταν η ρύθμιση. Έγινε, λοιπόν, μια διαφορετική ρύθμιση εδώ.

Γιατί γινόταν πάντα έτσι; Ακριβώς για λόγους ακεραιότητας. Δηλαδή, τι; Για να μην υπάρξει ποτέ ο κίνδυνος να χρεωθεί η διοίκηση - η Διεύθυνση Εκλογών - ότι κάτι δεν παρέδωσε σωστά, κάτι δεν παρέδωσε στον προβλεπόμενο αριθμό. Άρα, λοιπόν, την ευθύνη της παραδόσεως των ψηφοδελτίων την έχουν τα κόμματα.

Εάν υπάρχουν ζητήματα κόστους – διότι, αυτό το θέμα θέσατε - αυτό να έρθουμε να το δούμε, να το εξετάσουμε στη Διακομματική Επιτροπή. Όταν θα γεννηθεί το θέμα του κόστους. Όταν, λοιπόν, θα υπάρξει το ζήτημα του προσδιορισμού των εκλογικών δαπανών και της εκλογικής ενίσχυσης και εάν αυτό γεννά ένα ζήτημα κόστους ενδεχομένως, θα πρέπει να το συνυπολογίσουμε και να το τακτοποιήσουμε για να μην υπάρχει τέτοιο θέμα. Όμως, σας ξαναλέω ότι η διάταξη είναι σωστή. Είναι αυτό που έπρεπε να έχουμε κάνει και είναι αυτό που γίνεται πάντοτε.

Μην σας στενοχωρεί, το λέω για τα μικρότερα κόμματα διότι, ο κ. Ζαχαριάδης ανήκει σε εύρωστο οικονομικά κόμμα. Το λέω για τα μικρότερα κόμματα. Μην σας ανησυχεί το ζήτημα του κόστους. Μην σας ανησυχεί το ζήτημα του κόστους.

Τώρα, επειδή ειπώθηκαν πάλι πολλά από την πλευρά του ΣΥΡΙΖΑ, για τα ζητήματα των δανείων. Αυτό, κάποια στιγμή, είναι κάτι το οποίο πρέπει να καταλάβουμε ότι το έχουμε πει και εξετάσει πλείστες όσες φορές. Έχετε κάνει στην προηγούμενη θητεία αυτής της Βουλής, στην προηγούμενη συγκρότησή της, έχετε κάνει Εξεταστική Επιτροπή γι’ αυτό.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** (*ομιλεί εκτός μικροφώνου*) (…) και λέγατε ότι θα πληρώσετε.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Εσωτερικών):** Έχετε κάνει Εξεταστική Επιτροπή γι’ αυτό. Έχουν ειπωθεί τα πάντα, τα πάντα.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κύριε Ζαχαριάδη, σας παρακαλώ.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Εσωτερικών):** Έχουν ειπωθεί τα πάντα, κύριε Ζαχαριάδη, και το αντίθετό τους. Έχουν ειπωθεί κυριολεκτικά τα πάντα. Εγώ αυτήν την συζήτηση την ακούω να έρχεται και να επανέρχεται και να ξανάρχεται και να το λέμε και να το ξαναλέμε, την τελευταία 8ετία. Δεν σας έχει βγάλει πουθενά. Πουθενά. Κάνατε Ερώτηση και σας είπα το εξής - διότι, αυτά μου προτείνατε στην Ερώτησή σας - και τώρα, τα επαναλαμβάνω.

Ξέρετε τι μου πρότεινε ο κ. Ζαχαριάδης, στην Ερώτησή του; Ακούστε. Μού πρότεινε ο κ. Ζαχαριάδης ουσιαστικά, να δεσμεύεται το σύνολο της κρατικής χρηματοδότησης.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** (*ομιλεί εκτός μικροφώνου*) Το 75%.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Εσωτερικών):** Το 75%, εγώ το είπα να το δεσμεύσουμε. Ήμουν πιο γενναιόδωρος, ήμουν στη γραμμή Μυλωνάκη.

Λοιπόν, το σύνολο της χρηματοδότησης των κομμάτων - και προσέξτε τι άλλο μου πρότεινε - και η χρηματοδότηση και η μισθοδοσία των βουλευτών των κομμάτων.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** (*ομιλεί εκτός μικροφώνου*) Το 40%.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Εσωτερικών):** Δηλαδή, τίποτα. Εδώ, Ανδρέα, μηδέν. Μηδέν, μηδέν.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κύριοι συνάδελφοι, παρακαλώ. Κύριε Ζαχαριάδη, σας παρακαλώ. Αν θέλετε να κάνετε Επίκαιρη Ερώτηση, να την ξανακάνετε. Όμως, δεν μπορούμε να απασχολούμε έτσι, αυτήν τη συζήτηση, με θέματα που δεν αφορούν στο νομοσχέδιο.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Εσωτερικών):** Λοιπόν, έτσι θέλει ο ΣΥΡΙΖΑ. Λοιπόν και εξήγησα. Έστω αυτό, το κάνουμε, ρε παιδί μου. Υπάρχει περίπτωση να αποπληρωθούν, όχι το κεφάλαιο, οι τόκοι; Οι τόκοι.

Εδώ, κύριε Ζαχαριάδη, μετά από αυτήν την πομφόλυγα που είπατε, όχι ότι είναι ασύνηθες, μετά από αυτά τα πράγματα τα οποία είναι κενά περιεχομένου και άνευ αντικειμένου και νοήματος, θα έπρεπε να σας προβληματίσει το εξής.

Άρα, το επιχείρημά σας απέναντι στη Νέα Δημοκρατία και τους Βουλευτές της είναι ότι αντί να αντιμετωπιστεί πράγματι το ζήτημα του χρέους εσείς, προτείνετε οι Βουλευτές της Νέας Δημοκρατίας και η Νέα Δημοκρατία να μην έχουν χρηματοδότηση και μισθό;

Αυτό δε γεννά ζήτημα Δημοκρατίας; Αυτό είναι που πρέπει να απαντήσετε. Αυτό είναι που πρέπει να απαντήσετε. Διότι, σας ξαναλέω, αυτά είναι αυτά που μου γράψατε στην ερώτησή σας, αυτές τις προτάσεις μου έκανε και με ρωτάει, θα τα κάνεις αυτά; Του λέω όχι, δεν θα τα κάνω.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Και τι θα κάνεις;

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Εσωτερικών):** Άρα, λοιπόν, αντί να καθίσετε να μας προτείνετε δε, μία καλή πρακτική σαν αυτή που έχετε κάνει εσείς στο παρελθόν. Πώς μου το είπατε, κύριε Ζαχαριάδη, «αναδιάρθρωση χρέους»; Δηλαδή, τι; Ότι σας σβήσανε το χρέος οι τράπεζες.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Όχι.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Εσωτερικών):** Όχι;

Δεν τα ξέρετε καλά, πάρτε να τα ξαναδιαβάζετε άλλη μία. Γιατί το πρόβλημα με τις εξεταστικές είναι ότι βγάζουνε και τούτα αλλά βγάζουν και εκείνα.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Ποια;

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Εσωτερικών):** Αυτά. Ότι εσείς είστε το μόνο κόμμα, στο οποίο έχουν χαριστεί χρήματα στις τράπεζες.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Όχι, όχι.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Εσωτερικών):** Το μόνο κόμμα.

Άρα, λοιπόν, αντί να συζητήσετε (…)

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κύριε Ζαχαριάδη, άμα ξύνεστε στη γκλίτσα του τσομπάνη, μετά έχουμε και απαντήσεις.

Έχουμε και απαντήσεις μετά.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Είναι ο κ. Υπουργός, τσομπάνης, είναι δυνατόν;

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Εσωτερικών):** Εγώ θα ήμουν περήφανος αν ήμουν κτηνοτρόφος, είναι σπουδαία δουλειά.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Έχετε υπηρετήσει ευδοκίμως στο Υπουργείο Αγροτικής Ανάπτυξης.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Για το μαντρί δεν ξέρω.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Εσωτερικών):** Αντί, λοιπόν, να περιοριστείτε, νομίζετε ότι έχετε προνομιακό πεδίο.

Επειδή φέρνετε και παραδείγματα μάλιστα από ιδιωτικά δάνεια, θα ήθελα να ρωτήσω, θεωρείτε ότι έχουν τον ίδιο χαρακτήρα τα δάνεια στα κόμματα και τον ίδιο χαρακτήρα τα ιδιωτικά δάνεια; Καταλαβαίνω πως ναι. Εκεί γίνονται αναδιαρθρώσεις, κύριε Ζαχαριάδη, στα ιδιωτικά δάνεια;

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Δεν γίνονται.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Εσωτερικών):** Δεν γίνονται;

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Γίνονται;

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Εσωτερικών):** Δεν το ξέρετε;

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Το κάνετε;

**ΔΙΟΝΥΣΙΟΣ – ΧΑΡΑΛΑΜΠΟΣ ΚΑΛΑΜΑΤΙΑΝΟΣ (Εισηγητής της Μειοψηφίας):** Σε ποιους ιδιώτες το κάνετε;

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Εσωτερικών):** Γίνονται κάθε μέρα.

**ΔΙΟΝΥΣΙΟΣ – ΧΑΡΑΛΑΜΠΟΣ ΚΑΛΑΜΑΤΙΑΝΟΣ (Εισηγητής της Μειοψηφίας):** Αυτό είναι το θέμα, σε ποιους το κάνετε.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Εσωτερικών):** Ειδικός μηχανισμός υπάρχει, συνάδελφέ μου, τον χρησιμοποιείτε στα δικαστήρια.

Δεν τον χρησιμοποιείτε;

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Να μπείτε στον ειδικό μηχανισμό.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Εσωτερικών):** Άρα, λοιπόν, εγώ σας ξαναλέω, αντί να συζητήσουμε σε μία σοβαρή βάση αυτά τα θέματα, έρχεστε εδώ και πετάτε τώρα λαϊκίστικες πομφόλυγες, οι οποίες ξέρετε ότι δεν έχουν, εν τέλει και καμία σημασία γιατί, το λέτε 8 χρόνια και προκοπή δεν κάνατε.

Τι τα λέτε και τα ξαναλέτε;

Επειδή θέσατε και το ζήτημα, θέλω να το πω και εδώ για να μη μείνει και αυτό αναπάντητο, παρότι δεν είναι τμήμα του νομοσχεδίου αλλά το θέσατε πολιτικά και το θέσατε όλοι, το ζήτημα του εμπορικού σήματος Turkaegean.

Θα την ξαναπώ την διαδικασία, δεν ξέρω πόσοι είμαστε συνάδελφοι εδώ μέσα, ο Αντρέας, συνάδελφος, ο Καλαματιανός, συνάδελφος, δεν ξέρω οι άλλοι αν είμαστε συνάδελφοι, δικηγόροι εννοώ, στην Επιτροπή Σημάτων.

Τι γίνεται; Κατατίθεται το εμπορικό σήμα. Τι υπάρχει εκεί τη στιγμή που κατατίθεται;

Υπάρχει ένας προέλεγχος. Τι βγάζει ο προέλεγχος; Ενδεχόμενες αντιρρήσεις. Ποιος κάνει τον προέλεγχο; Θέλω να σας ρωτήσω ευθέως. Ο Υπουργός Ανάπτυξης τον κάνει; Τον προέλεγχο στα εμπορικά σήματα, τον κάνει ο Υπουργός Ανάπτυξης;

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης):** Μα, έχουν γίνει τέτοια ρεπορτάζ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κύριε Μυλωνάκη, απαντάει ο Υπουργός.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Εσωτερικών):** Κύριε Μυλωνάκη, ερωτώ συγκεκριμένα. Θέλετε τον Υπουργό Ανάπτυξης, να κατεβαίνει και επειδή, κάθε μέρα κατατίθενται 100, 150, 200 και 500 εμπορικά σήματα, να κάνει έλεγχο για τυχόν ύπαρξη αντιρρήσεων;

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης):** Αυτό καταλάβατε; Πρέπει να τα βλέπει.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Εσωτερικών):** Εξηγώ γιατί, ξαναλέω και ο λαϊκισμός και η τοξικότητα στην αντιπολίτευση, πρέπει να έχουν όριο.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης):** Μας «παραμυθιάζει», τώρα.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κύριε Μυλωνάκη, παρακαλώ, σας απαντάει.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Εσωτερικών):** Πρέπει να έχουν όριο, κύριε Μυλωνάκη.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης):** «Παραμυθιάζει», τώρα.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Εσωτερικών):** Ποιος τον διενεργεί τον έλεγχο αυτό;

Ένας αρμόδιος υπάλληλος, που εργάζεται στο συγκεκριμένο τμήμα. Δεν έκανε καλά τη δουλειά του.

Να ελεγχθεί;

Να ελεγχθεί.

Δεύτερον, θερμή παράκληση, γιατί ακούω ανοησίες από τον τουρκικό τύπο και θα ήθελα να μπει αυτός ο διάλογος, τουλάχιστον στην Ελλάδα, στην ορθή του βάση.

Δεν θέλω να ακούω ότι υπάρχουν ζητήματα κυριαρχίας, που θίγονται από ένα εμπορικό σήμα. Να τα λένε οι τούρκοι αυτά, να τα λένε, γνωρίζοντας ότι λένε ανοησίες, να τα ακούω και από Έλληνες αυτά, όχι. Ένα εμπορικό σήμα, είναι ένα σήμα που χαρακτηρίζει υπηρεσίες, δεν έχει να κάνει τίποτε με την κυριαρχία. Ελπίζω στην Ελλάδα, αυτό να το καταλαβαίνουμε.

Επίσης, ελπίζω να το καταλαβαίνουμε, ότι οι αντιρρήσεις και οι νομικές αντιρρήσεις και οι νομικές ενέργειες, οι οποίες θα γίνουν το αντικείμενο τους δεν θα είναι η κυριαρχία, θα είναι διατάξεις του νόμου περί σημάτων, που λένε ότι δεν μπορεί να χρησιμοποιείς ευρύτερους γεωγραφικούς χαρακτηρισμούς για να χαρακτηρίσεις προϊόντα και υπηρεσίες. Αυτά τα στοιχειώδη θέλω να τα ξέρετε.

**ΔΙΟΝΥΣΙΟΣ – ΧΑΡΑΛΑΜΠΟΣ ΚΑΛΑΜΑΤΙΑΝΟΣ (Εισηγητής της Μειοψηφίας):** Τα ξέρουμε, αλλά για 3 χρόνια θα το χρησιμοποιούν. *(Ομιλεί εκτός μικροφώνου)*

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Εσωτερικών):** Εγώ δεν σας λέω να μην επισημαίνετε, αυτά που επισημαίνετε. Να τα λέμε σωστά για να μην αναπαράγουμε ανοησίες, οι οποίες ακούγονται από την άλλη πλευρά.

Προφανώς, στις αρμόδιες υπηρεσίες θα εγερθούν ένδικα μέσα. Γιατί; Διότι, δεν μπορείς να χρησιμοποιείς γεωγραφικούς προσδιορισμούς για να χαρακτηρίσεις προϊόντα και υπηρεσίες. Αυτό είναι το ζήτημα που έχουμε να αντιμετωπίσουμε. Κάποιος έκανε κακά τη δουλειά του και προφανώς, θα αποδοθούν ευθύνες σε αυτόν. Μην ακούω και από την άλλη μεριά, ότι έχει ευθύνη ο Υπουργός γιατί ένας υπάλληλος δεν έκανε σωστά τον έλεγχο αντιρρήσεων στο εμπορικό σήμα. Να είμαστε γειωμένοι όλοι λίγο με την πραγματικότητα.

Για το ζήτημα των ιδεών σας έχω ειδοποιήσει. Νομίζω ότι έχω απαντήσει στα περισσότερα, τουλάχιστον, στα των αιτιάσεών σας. Εγώ, ειλικρινά στην κατεύθυνση της λειτουργίας των Δημοτικών Συμβουλίων και προτάσεις μέχρι τη 2η συζήτηση, αλλά να αντιμετωπίσουμε το θέμα. Πρέπει να αντιμετωπίσουμε το θέμα και πρέπει να αναγνωρίσετε ότι υπάρχει θέμα στο συγκεκριμένο σημείο. Είναι αυστηρή η ρύθμιση που φέρνω; Μάλιστα, να τη βελτιώσω. Ακούω προτάσεις, αλλά να αντιμετωπίσουμε το θέμα, όχι προτάσεις που θα αφήσουμε το θέμα, όπως είναι. Υπάρχει πρόβλημα. Άρα, λοιπόν, βελτιωτικές προτάσεις περιμένω συνάδελφέ μου και από τη Νέα Δημοκρατία και από την Αξιωματική Αντιπολίτευση. Θέλω από την Αξιωματική Αντιπολίτευση, τουλάχιστον, να αναγνωρίσει ότι υπάρχει θέμα. Εδώ είμαστε θα βρούμε τη σωστή λύση για να βελτιώσουμε τη λειτουργία των Δημοτικών Συμβουλίων.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κυρίες και κύριοι συνάδελφοι, ολοκληρώθηκε η συνεδρίαση της Διαρκούς Επιτροπής Δημόσιας Διοίκησης Δημόσιας Τάξης και Δικαιοσύνης που επεξεργάστηκε επί της αρχής το σχέδιο νόμου του Υπουργείου Εσωτερικών «Συμπληρωματικά μέτρα για την εφαρμογή του Κανονισμού (ΕΕ) 2019/788 του Ευρωπαϊκού Κοινοβουλίου και του Συμβουλίου σχετικά με την Ευρωπαϊκή Πρωτοβουλία Πολιτών και του Εκτελεστικού Κανονισμού (ΕΕ) 2019/1799 της Επιτροπής για τη θέσπιση τεχνικών προδιαγραφών για τα επιμέρους επιγραμμικά συστήματα συγκέντρωσης – Διατάξεις σχετικές με την εκλογική διαδικασία και τον έλεγχο εσόδων και δαπανών κομμάτων, συνασπισμών και υποψηφίων βουλευτών και αιρετών – Λοιπές διατάξεις Υπουργείου Εσωτερικών».

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αυγερινοπούλου Διονυσία-Θεοδώρα, Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Καππάτος Παναγής, Καραγκούνης Κωνσταντίνος, Καράογλου Θεόδωρος, Καρασμάνης Γεώργιος, Κελέτσης Σταύρος, Κόνσολας Εμμανουήλ (Μάνος), Κοτρωνιάς Γεώργιος, Κούβελας Δημήτριος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Λαμπρόπουλος Ιωάννης, Λιβανός Σπυρίδωνας-Παναγιώτης (Σπήλιος), Λοβέρδος Ιωάννης-Μιχαήλ, Μάνη-Παπαδημητρίου Άννα, Δούνια Παναγιώτα (Νόνη), Μπούγας Ιωάννης, Παππάς Ιωάννης, Πάτσης Ανδρέας, Τσαβδαρίδης Λάζαρος, Τσιγκρής Άγγελος, Υψηλάντης Βασίλειος-Νικόλαος, Χαρακόπουλος Μάξιμος, Χιονίδης Σάββας, Γκαρά Αναστασία (Νατάσα), Ζαχαριάδης Κωνσταντίνος, Καλαματιανός Διονύσιος-Χαράλαμπος, Κάτσης Μάριος, Λάππας Σπυρίδωνας, Μάλαμα Κυριακή, Ξανθόπουλος Θεόφιλος, Παπαηλιού Γεώργιος, Πολάκης Παύλος, Πούλου Παναγιού (Γιώτα), Ραγκούσης Ιωάννης, Σπίρτζης Χρήστος, Τόλκας Άγγελος, Χατζηγιαννάκης Μιλτιάδης, Ψυχογιός Γεώργιος, Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Λιακούλη Ευαγγελία, Εμμανουήλ Συντυχάκης, Κανέλλη Γαρυφαλλιά (Λιάνα), Αθανάσιος Παφίλης, Μυλωνάκης Αντώνιος, Χήτας Κωνσταντίνος, Απατζίδη Μαρία, Μπακαδήμα Φωτεινή, Αδαμοπούλου Αγγελική.

Τέλος και περί ώρα 17:30΄μ.μ., λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΜΑΞΙΜΟΣ ΧΑΡΑΚΟΠΟΥΛΟΣ ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ**